Te Mafee Tɛŋŋ Mahã Mijwɛŋmɔ Ahi Bɔ Ni Mifiteɔ Shika Mihãa Lɛ Nɔ Lɛ? | Saji Ni Oblahii Kɛ Oblayei Biɔ\nKANEMƆ YƐ Afrikaans Albania Amharic Arabic Arabic (Lebanon) Armenia Azerbaijani Bislama Blɔfo Brazil Mumuii Awiemɔ Bulgaria Catalan Cebuano Chavacano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitumbuka Croatia Czech Denmark Dutch Estonia Faroese Fiji Finland French Ga Georgia Germany Greenland Haitian Creole Hausa Hebri Hela Hiligaynon Hindi Hindi (Roman) Hungary Iban Iceland Iloko Indonesia Italia Japan Kazakh Kazakh (Arabic) Kiluba Kinyarwanda Kirghiz Kirundi Korea Lingala Lithuania Macedonia Malagasy Malay Malayalam Mambwe-Lungu Myanmar Norway Oromo Pangasinan Papiamento (Curaçao) Persia Poland Portugal (Portugal) Portuguese (Brazil) Romania Russia Serbia (Roma) Serbian (Cyrillic) Sesotho (Lesotho) Sesotho (South Africa) Shona Sinhala Slovak Slovenia Spania Spania Mumuii Awiemɔ Swahili Sweden Tagalog Tatar Telugu Thailand Tigrinya Tiv Turkey Ukrain Uzbek Uzbek (Roman) Vietnam Xhosa Yoruba Zulu\n“Nyɛsɛɛ nɛɛ, mitee shwapo ko mli akɛ miyakwɛ nibii ni yɔɔ jɛmɛ lɛ. Be ni mijeɔ kpo lɛ, mihe nɔ ko ni jara wa ni mikpɛko miyiŋ akɛ mahe!”—Colin.\nColin kpɛlɛ nɔ akɛ eyɛ naagba yɛ bɔ ni efiteɔ shika lɛ he. Ani nakai eji yɛ ogbɛfaŋ? Kɛ́ nakai lɛ, no lɛ, sane nɛɛ baanyɛ awa bo waa.\nMɛni hewɔ esa akɛ ohã ojwɛŋmɔ ahi bɔ ni ofiteɔ shika ohãa lɛ nɔ?\nBɔ ni obaafee lɛ ohã\nAfo Atã: Kɛ́ ohã ojwɛŋmɔ hi bɔ ni ofiteɔ shika ohãa lɛ nɔ lɛ, onyɛŋ ofee nibii ni osumɔɔ.\nAnɔkwa Sane: Kɛ́ ohã ojwɛŋmɔ hi bɔ ni ofiteɔ shika ohãa lɛ nɔ lɛ, obaanyɛ ofee nɔ fɛɛ nɔ ni osumɔɔ moŋ. Wolo ko (I’m Broke! The Money Handbook) wie akɛ: “Kɛ́ ole shika he nii waa lɛ, ebaaye ebua bo ni oná shika babaoo kɛhé nibii ni otaoɔ bianɛ kɛ wɔsɛɛ.”\nSusumɔ he okwɛ: Kɛ́ ojwɛŋmɔ hi bɔ ni ofiteɔ shika ohãa nɔ lɛ . . .\nShika he ehiaŋ bo. Oblayoo ko ni atsɛɔ lɛ Inez lɛ wie akɛ: “Wɔsɛɛ lɛ masumɔ ni mafã gbɛ kɛya South America. Kɛ́ mikɛ shika miito lɛ, mihãa oti nɛɛ hiɔ mijwɛŋmɔ mli.”\nObaamɔ nyɔmɔ fioo (loo omɔŋ eko kwraa). Biblia lɛ kɛɛ: “Mɔ ni yafaa nii lɛ, eji nyɔŋ kɛhã mɔ ni faa lɛ nii lɛ.” (Abɛi 22:7) Oblayoo ko ni atsɛɔ lɛ Anna lɛ kpɛlɛɔ sane nɛɛ nɔ. Ewie akɛ: “Kɛ́ ohiɛ nyɔmɔ lɛ, ohe ejɔɔɔ bo. Shi kɛ́ ohiɛɛɛ nyɔmɔ lɛ, ojwɛŋmɔ hiɔ otii ni okɛmamɔ ohiɛ lɛ anɔ.”\nEtsɔɔ akɛ oda. Kɛ́ ohã ojwɛŋmɔ hi bɔ ni ofiteɔ shika ohãa nɔ lɛ, eyeɔ ebuaa bo kɛ́ oda. Oblayoo ko ni atsɛɔ lɛ Jean ni eye afii 20 lɛ wie akɛ: “Eji tsɔsemɔ kpakpa kɛhã wɔsɛɛ, ejaakɛ mi diɛŋtsɛ makwɛ mihe yɛ nakai beiaŋ. “Miibɔ mɔdɛŋ koni makwɛ bɔ ni mifiteɔ shika mihãa lɛ jogbaŋŋ, koni male feemɔ waa wɔsɛɛ.”\nSane lɛ nɔŋŋ ji akɛ: Wolo ko (The Complete Guide to Personal Finance: For Teenagers and College Students) wie akɛ, “Kɛ́ onyɛ okwɛ oshika nɔ jogbaŋŋ lɛ, wɔsɛɛ kɛ́ oda ni obɛ mɔ ko shishi lɛ, onáŋ naagbai. Nyɛmɔ ni hãa anyɛɔ akwɛɔ shika nɔ jogbaŋŋ lɛ ji dromɔ keenii ni baaye abua bo owala gbii abɔ fɛɛ.”\nYɔsemɔ nibii ni hãa oshika tãa. Kɛ́ oshika tãa mramra lɛ, klɛŋklɛŋ lɛ, taomɔ nɔ ni hãa ebaa lɛ nakai. Mɛi komɛi lɛ, nihemɔ yɛ intanɛt lɛ nɔ ji nɔ ni yeɔ amɛshika. Mɛi komɛi hu agbɛfaŋ lɛ, nibii bibii ahemɔ hãa amɛshika tãa dani nyɔɔŋ lɛ po gboɔ!\n“Nibii bibii ni mikɛ shika feɔ daa gbi lɛ hãa mifiteɔ shika. Nibii nɛɛ ekomɛi ji nɔ ko ni mahe kɛke mɔ ko, kɔfi hemɔ, niyenii ko ni mikpɛko miyiŋ akɛ mahe ni mihe—nyɔɔŋ kome sɛɛ lɛ, mihiɛ feɔ mi yaa ni mibiɔ mihe akɛ, nɛgbɛ shika babaoo nɛɛ etsɔ!”—Hailey.\nToo oshika he gbɛjianɔ. Biblia lɛ kɛɛ: “Mɔdɛŋbɔlɔ gbɛjianɔtoi baaye omanye kɛ̃.” (Abɛi 21:5) Kɛ́ oto oshika he gbɛjianɔ lɛ, ofiteŋ shika babaoo fe bɔ ni onaa.\n“Kɛ́ ofiteɔ shika babaoo fe bɔ ni onaa lɛ, taomɔ nɔ ni hãa ebaa lɛ nakai lɛ koni okpa nibii ni he ehiaaa bo lɛ ahemɔ. Gbɔ nibii ni okɛ shika feɔ lɛ nɔ kɛyashi shika ni onaa lɛ baafa fe nɔ ni ofiteɔ lɛ.”—Danielle.\nKɛ́ okpɛ yiŋ lɛ tsu he nii. Obaanyɛ otsɔ gbɛi srɔtoi anɔ ohã ohiɛ ahi ohe nɔ yɛ shika ni ofiteɔ lɛ nɔ koni okafite shika bɔ ni esaaa. Ŋaawoi ni nyiɛ sɛɛ nɛɛ eye ebua oblahii kɛ oblayei komɛi:\n“Bei pii lɛ, mikɛ mishika yatoɔ bank ejaakɛ kɛ́ mihiɛ lɛ, mafite lɛ.”—David.\n“Kɛ́ miyahe nii yɛ shwapo ko mli lɛ, mikɛ shika fioo ko pɛ woɔ mihe. Enɛ yeɔ ebuaa mi koni mikafite shika fe bɔ ni mikpɛ miyiŋ lɛ.”—Ellen.\n“Kɛ́ mikpɛ miyiŋ akɛ miyahe nɔ ko ni mito mitsui shi lɛ, eyeɔ ebuaa mi ni misusuɔ nɔ ni mitaoɔ mahe lɛ he jogbaŋŋ kɛji ehe miihia mi loo ehe ehiaaa mi.”—Jesiah.\n“Ehe ehiaaa ni maya henaabuamɔ fɛɛ henaabuamɔ shishi! Kɛ́ mibɛ shika ni mikɛbaaya lɛ, naagba bɛ he akɛ makɛɛ akɛ minyɛŋ maya.”—Jennifer.\nSane lɛ nɔŋŋ ji akɛ: Eji hiɛdɔɔ sane akɛ ojwɛŋmɔ baahi shika abɔ ni ofiteɔ lɛ nɔ. Nakai ji bɔ ni Colin, ni atsĩ eta kɛtsɔ hiɛ lɛ bayɔse, ewie akɛ. “Kɛ́ matsɔ weku yitso be ko lɛ, no lɛ esaaa akɛ mifiteɔ shika amrɔ nɛɛ! Kɛ́ mifiteɔ shika bianɛ ni miji oshijafo lɛ, no lɛ, kɛ́ mibote gbalashihilɛ mli lɛ ebaafee naagba.”\nŊaawoo: “Hã onaanyo ko ale gbɛjianɔ ni oto yɛ shika he lɛ, ni okɛɛ lɛ ni efɔ bo kaimɔ. Akɔntaabuu he hiaa waa!”—Vanessa.\n“Nɔ ko bɛ ni dɔɔ mɔ fe ni obaahiɛ nyɔmɔ. Miná nakai naagba pɛŋ, no hewɔ lɛ, misumɔɔɔ ni eko baa minɔ dɔŋŋ. Kɛ́ mihiɛɛɛ nyɔmɔ lɛ, ehãa minyɛɔ mifeɔ nɔ fɛɛ nɔ ni misumɔɔ, ni mináa toiŋjɔlɛ babaoo.”—Julie.\n“Bei pii lɛ, nihɔɔlɔi kɛ nibii ahe adafitswalɔi hãa mɛi nuɔ he akɛ esa akɛ amɛhe nɔ ko amrɔ nɔŋŋ koni mɔ kroko akabahe. Shi bei pii lɛ, esa akɛ osusu he jogbaŋŋ. Kɛ́ amɛhãaa oná be kɛsusu he lɛ, eji okadi ni tsɔɔ akɛ, esaaa akɛ oheɔ.”—Jesiah.\nKɛmaje Mɔ Ko Kɛmaje Mɔ Ko Te Mafee Tɛŋŋ Mahã Mijwɛŋmɔ Ahi Bɔ Ni Mifiteɔ Shika Mihãa Lɛ Nɔ Lɛ?


Ani Biblia Lɛ Be Eho? Biblia Mli Anɔkwa Saji Ni Kɔɔ Jeŋ Shikpamɔ Kɛ Helatsamɔ He\nKANEMƆ YƐ Acholi Afrikaans Albania Amerika Mumuii Awiemɔ Amharic Angola Mumuii Awiemɔ Arabic Argentina Mumuii Awiemɔ Armenia Armenia (West) Aukan Australia Mumuii Awiemɔ Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Biak Bicol Bislama Blɔfo Boulou Brazil Mumuii Awiemɔ Britian Mumuii Awiemɔ Bulgaria Cambodia Catalan Cebuano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuukese Chuvash Cibemba Cinyanja Colombia Mumuii Awiemɔ Croatia Czech Czech Mumuii Awiemɔ Dangme Denmark Digor Drehu Dutch Edo Efik Estonia Ewe Fiji Finland Finland Mumuii Awiemɔ Fon French Ga Garifuna Georgia Germany Germany Mumuii Awiemɔ Greenland Guarani Gun Haitian Creole Hausa Hebri Hela Herero Hiligaynon Hindi Hiri Motu Hmong (White) Hungary Hungary Mumuii Awiemɔ Iban Ibanag Iceland Igbo Iloko Indonesia Isoko Italia Italia Mumuii Awiemɔ Jamaican Creole Japan Japan Mumuii Awiemɔ Javanese Kabardin-Cherkess Kabiye Kalanga (Botswana) Kamba Kannada Karen (S'gaw) Kazakh Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korea Korea Mumuii Awiemɔ Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvia Lhukonzo Lingala Lithuania Lomwe Luganda Lunda Luo Luvale Macedonia Malagasy Malay Malayalam Malta Mam Mambwe-Lungu Mapudungun Marshallese Mauritia Creole Maya Mazatec (Huautla) Mbunda Mexico Mumuii Awiemɔ Mingrelian Mizo Mongolia Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niue Norway Nyaneka Nzema Okpe Oromo Ossetia Otetela Pangasinan Papiamento (Aruba) Papiamento (Curaçao) Persia Pohnpei Poland Poland Mumuii Awiemɔ Portugal (Portugal) Portuguese (Brazil) Punjabi Quebec Mumuii Awiemɔ Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romania Romany (Southern Greece) Romany (Vlax, Russia) Ronga Runyankore Russia Russia Mumuii Awiemɔ Rutoro Samoa Sango Saramacca Sepedi Sepulana Serbia (Roma) Serbian (Cyrillic) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovak Mumuii Awiemɔ Slovenia Solomon Islands Pidgin Spania Spania Mumuii Awiemɔ Sranantongo Swahili Swahili (Congo) Swati Sweden Tagalog Tahiti Tajiki Tamil Tatar Telugu Tetun Dili Thailand Tigrinya Tiv Tlapanec Tojolabal Tok Pisin Tonga Totonac Tshiluba Tshwa Tsonga Turkey Tuvalu Twi Tzeltal Tzotzil Ukrain Umbundu Urhobo Uruguay Mumuii Awiemɔ Uruund Uzbek Venda Venezuela Mumuii Awiemɔ Vietnam Wallis Waray-Waray Wayuunaiki Wolaita Xhosa Yapese Yoruba Zande Zapotec (Isthmus) Zapotec (Lachiguiri) Zulu\nBIBLIA LƐ JEEE JEŊ SHIKPAMƆ HE WOLO, KƐ̃LƐ, NIBII KOMƐI YƐ NI EWIE HE KWRAA DANI JEŊ SHIKPALƆI NA. NAA NƆKWƐMƆNII FIOO KOMƐI.\nAni je lɛ yɛ shishijee?\nTsutsu ko lɛ, jeŋ shikpalɔi ni ehe gbɛ́i lɛ kɛɛ je lɛ bɛ shishijee. Shi amrɔ nɛɛ, amɛteŋ mɛi pii kpɛlɛɔ nɔ akɛ eyɛ shishijee. Biblia lɛ ewie jeeŋmɔ akɛ, je lɛ yɛ shishijee.—1 Mose 1:1.\nTe shikpɔŋ lɛ yɔɔ hã tɛŋŋ?\nYɛ blema lɛ, mɛi pii susu akɛ shikpɔŋ lɛ yɛ tɛtrɛɛ. Afi 500 kɛmiimɔ afi 400 D.Ŋ.B. lɛ, Greek jeŋ shikpalɔi wie akɛ eyɛ kokloo. Shi no mli lɛ, Biblia ŋmalɔ Yesaia ewie aaafee afii 300 sɔŋŋ kɛtsɔ hiɛ akɛ, shikpɔŋ lɛ yɛ “kokloo.”—Yesaia 40:22; shishigbɛ niŋmaa.\nAni ŋwɛi ni wɔnaa nɛɛ baanyɛ afite?\nGreek jeŋ shikpalɔ ko ni atsɛɔ lɛ Aristotle, ni hi shi yɛ afi 400 kɛmiimɔ afi 300 D.Ŋ.B. lɛ tsɔɔ mɛi akɛ, shikpɔŋ lɛ nɔ pɛ nibii fiteɔ yɛ, shi ŋulamii lɛ kɛ nibii ni yɔɔ ŋwɛi lɛ tsakeŋ, ni amɛfiteŋ kɔkɔɔkɔ. Mɛi hiɛ susumɔ nɛɛ mli afii ohai abɔ. Shi afi 1800 kɛmiimɔ afi 1900 mli lɛ, jeŋ shikpalɔi tsɔɔ akɛ adebɔɔ nibii nyɛɔ amɛfiteɔ. Amɛtsɔɔ mli akɛ, ekɔɔɔ he eko he ni adebɔɔ nɔ ko yɔɔ, ŋwɛi jio, shikpɔŋ jio lɛ, ebaanyɛ efite. Jeŋ shikpalɔi ni hã susumɔ nɛɛ he shi lɛ ateŋ mɔ kome ni atsɛɔ lɛ Lord Kelvin lɛ wie akɛ, Biblia lɛ wieɔ yɛ ŋwɛi kɛ shikpɔŋ lɛ he akɛ: “Amɛbaafite tamɔ atade fiteɔ lɛ.” (Lala 102:25, 26) Kelvin he eye akɛ, Nyɔŋmɔ baanyɛ akpɛ eyiŋ akɛ eŋmɛŋ gbɛ ni nibii ni fiteɔ nɛɛ akpãtã edebɔɔ nibii lɛ ahiɛ, ni nakai pɛpɛɛpɛ Biblia lɛ tsɔɔ.—Jajelɔ 1:4.\nMɛni hiɛ shibɔlemɔ ŋulamii tamɔ wɔshikpɔŋ lɛ mli?\nAristotle tsɔɔ mɛi akɛ, ŋulamii kɛ shibɔlemɔ ŋulamii fɛɛ ni yɔɔ ŋwɛi lɛ hɔlɔ nibii komɛi ni tamɔ glasei koklobii amli, ni glase lɛ eko hɔ eko mli, ni glase ni shikpɔŋ lɛ hɔ mli lɛ yɛ teŋ tuuntu. Kɛjɛ afi 1700 Ŋ.B. kɛbaa lɛ, jeŋ shikpalɔi na akɛ, etamɔ nɔ ni ŋulamii kɛ shibɔlemɔ ŋulamii lɛ tsotsoro shi yɛ kɔɔyɔɔ lɛ mli. Shi Hiob wolo lɛ ni aŋma aaafee afi 1473 D.Ŋ.B. lɛ wie akɛ, shikpɔŋ lɛ Bɔlɔ lɛ kɛ “shikpɔŋ lɛ etsotsoro shi, ni etsotsorooo nɔ ko nɔ ko nɔ.”—Hiob 26:7.\nBIBLIA LƐ JEEE TSOFAFEEMƆ HE WOLO, SHI HELATSAMƆ HE SAJI NI AKPA SHI ANA LƐ PII YƐ NI EWO ŊAA YƐ HE MOMO.\nHelatsɛmɛi ni ahãaa amɛfutu mɛi.\nMose Mla lɛ wie akɛ, akahã mɛi ni miiye kpiti lɛ futu mɛi krokomɛi. Afi 500 kɛmiimɔ afi 1500 Ŋ.B. lɛ, tsɛŋemɔ helai ba waa, ni no hã datrɛfoi na akɛ esaaa akɛ amɛkɛ mɛi ni yeɔ tsɛŋemɔ helai futuɔ mɛi krokomɛi. Kɛbashi ŋmɛnɛ lɛ, akɛ helatsamɔ gbɛ nɛɛ miitsu nii.—3 Mose, yitso 13 kɛ 14.\nDɛ̃ ni afɔɔ kɛ́ ata gbonyo he.\nBe ko ni eho lɛ, kɛ́ datrɛfoi yatsu gbohii ahe nii lɛ, amɛfɔɔɔ amɛdɛ̃, kɛkɛ lɛ, amɛyakwɛ helatsɛmɛi. Enɛ hã mɛi pii gboi. Nifeemɔ nɛɛ tee nɔ aahu kɛyashi aaafee afi 1900 Ŋ.B. Shi Mose Mla lɛ wie akɛ, mɔ fɛɛ mɔ ni baata gbonyo he lɛ, ehe tseee yɛ kusum naa. Ewie po akɛ, kɛ́ mɔ ko yata gbonyo he lɛ, esa akɛ etsuu ehe, ni ekɛ nu afee nakai. Jamɔŋ nifeemɔi nɛɛ hã mɛi ná gbɔmɔtsoŋ hewalɛ kpakpa.—4 Mose 19:11, 19.\nBɔ ni sa akɛ ato wamɔ he gbɛjianɔ ahã.\nDaa afi lɛ, musuŋtsɔmɔ hela gbeɔ gbekɛbii ni fa fe 500,000, ejaakɛ atooo wamɔ he gbɛjianɔ jogbaŋŋ yɛ hei ni amɛteŋ mɛi pii yɔɔ lɛ. Mose Mla lɛ tsɔɔ akɛ, esa akɛ aya niiasɛɛ yɛ he ko ni bɛŋkɛɛɛ gbɔmɛi, ni kɛ́ agbe naa hu lɛ, atsĩ nɔ.—5 Mose 23:13.\nBe ni esa akɛ afo mɔ ketia.\nNyɔŋmɔ Mla lɛ kɛɛ kɛ́ afɔ binuu lɛ, afo lɛ ketia yɛ gbi ni ji kpaanyɔ lɛ nɔ. (3 Mose 12:3) Ana akɛ, kɛ́ afɔ gbekɛ ŋmɔŋ lɛ, otsi sɛɛ dani elá nyɛɔ ewɔɔ. Shi dani jeŋ shikpalɔi baale enɛ lɛ, gbɛtsɔɔmɔ ni nilee yɔɔ mli ni Biblia lɛ kɛhã nɛɛ bu gbekɛbii ahe waa.\nBɔ ni wɔhenumɔi baanyɛ asa wɔgbɔmɔtsoŋ hewalɛnamɔ he.\nMɛi ni taoɔ tsofafeemɔ saji amli kɛ jeŋ shikpalɔi kɛɛ henumɔi kɛ sui kpakpai tamɔ miishɛɛ, hiɛnɔkamɔ, hiɛsɔɔ, kɛ tɔmɔi ni akɛkeɔ lɛ hi kɛhã wɔgbɔmɔtso lɛ. Biblia lɛ kɛɔ akɛ: “Tsui ni yɔɔ miishɛɛ lɛ, eji tsofa kpakpa, shi tsui ni ekumɔ lɛ, egbɔjɔɔ mɔ.”—Abɛi 17:22.\nKɛmaje Mɔ Ko Kɛmaje Mɔ Ko Ani Ebe Eho Aloo Ewieɔ Wɔsɛɛ Nibii Po Ahe?\nNiŋmaa Woji ni afee yɛ henɔi srɔtoi amli ni obaanyɛ oŋɔ eko BUU-MƆƆ Ani Biblia Lɛ He Yɛ Sɛɛnamɔ Lolo?\nTswaa Ni Obo Toi Nibii ni atswaa aboɔ toi ni obaanyɛ oŋɔ eko BUU-MƆƆ Ani Biblia Lɛ He Yɛ Sɛɛnamɔ Lolo?\nKɛmaje Mɔ Ko Kɛmaje Mɔ Ko BUU-MƆƆ Ani Biblia Lɛ He Yɛ Sɛɛnamɔ Lolo?\nAni Biblia Lɛ He Yɛ Sɛɛnamɔ Lolo?\nBUU-MƆƆ Ani Biblia Lɛ He Yɛ Sɛɛnamɔ Lolo?


Yesu nyɛ Maria, kpee shihilɛ ko ni jaraa waa lɛ naa | Kasemɔ Amɛhemɔkɛyeli Lɛ\nKANEMƆ YƐ Afrikaans Albania Amharic Arabic Armenia Armenia (West) Aymara Bengali Bicol Blɔfo Bulgaria Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatia Czech Dangme Denmark Dutch Efik Estonia Ewe Finland French Ga Georgia Germany Greenland Guarani Gujarat Gun Haitian Creole Hebri Hela Hiligaynon Hindi Hungary Igbo Iloko Indonesia Italia Japan Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kongo Korea Krio Kwanyama Latvia Lingala Lithuania Luganda Luo Macedonia Malagasy Malayalam Malta Marathi Maya Mizo Myanmar Ndebele Nepali Ngabere Norway Nzema Ossetia Pangasinan Papiamento (Aruba) Papiamento (Curaçao) Persia Poland Portuguese (Brazil) Punjabi Quechua (Ayacucho) Quechua (Bolivia) Rarotongan Romania Russia Samoa Sango Sepedi Serbia (Roma) Serbian (Cyrillic) Sesotho (Lesotho) Setswana Shona Silozi Sinhala Slovak Slovenia Spania Sranantongo Swahili Swahili (Congo) Sweden Tagalog Tahiti Tamil Tatar Telugu Thailand Tigrinya Tshiluba Tsonga Turkey Tuvalu Twi Ukrain Umbundu Urdu Uzbek Venda Vietnam Xhosa Yoruba Zulu\nKASEMƆ AMƐHEMƆKƐYELI LƐ | MARIA\nEkpee Jaramɔ Shihilɛ ko Naa\nYESU kɛ ŋmɛlɛtswai babaoo epiŋ yɛ sɛŋmɔtso lɛ nɔ ni egbo. Maria kula shi, sane lɛ edɔlɛ aahu akɛ elé nɔ ni ebaawie po. Bo ni ebinuu lɛ bo waa dani egbo lɛ miigbɛɛ yɛ etoiiaŋ lolo. Shwane ŋmɛlɛ 12 pɛ atswa, shi duŋ ewo. Ni amrɔ nɛɛ shikpɔŋ lɛ miihoso waa. (Mateo 27:45, 51) Ekolɛ, yɛ Maria hiɛ lɛ, efee tamɔ nɔ ni Yehowa diɛŋtsɛ miihã jeŋ fɛɛ ale akɛ, Yesu Kristo gbele lɛ edɔlɛ waa fe mɔ fɛɛ mɔ.\nNakai shwane lɛ, Maria ye awerɛho yɛ ebinuu lɛ he, be ni jeŋ tseɔ ekoŋŋ yɛ Golgota, loo Yitsoŋoŋohe lɛ. (Yohane 19:17, 25) Eeenyɛ efee akɛ ebinuu lɛ sane bayi ejwɛŋmɔŋ. Ekolɛ ekai sane ko ni tee nɔ aaafee afii 33 ni eho. Be ni ekɛ Yosef kɛ amɛbi ni amɛshwɛɛɛ ehe kwraa lɛ etee sɔlemɔwe lɛ yɛ Yerusalem lɛ, akɛ mumɔ etsirɛ nuumo ko ni atsɛɔ lɛ Simeon ni egba gbalɛ ko. Egba akɛ Yesu baafee nibii kpelei, shi ekɛfata he akɛ, be ko baashɛ ni Maria baanu he tamɔ nɔ ni akɛ tsi egbu emli. (Luka 2:25-35) Amrɔ nɛɛ ni ebinuu lɛ egbo nɛɛ, kpaako enu anɔkwa wiemɔi nɛɛ ashishi jogbaŋŋ.\nMaria kɛ shihilɛ ko ni jaraa waa kpe\nMɛi kɛɔ akɛ nɔ ko ni wa waa, ni dɔɔ mɔ fe fɛɛ ni mɔ ko baanyɛ ekɛkpe ji ni ebi baagbo. Gbele ji henyɛlɔ ko ni yitsoŋ wa waa, ni eye wɔteŋ mɔ fɛɛ mɔ awui yɛ gbɛ ko nɔ. (Romabii 5:12; 1 Korintobii 15:26) Ani wɔbaanyɛ wɔkpee awui ni gbele yeɔ wɔ lɛ naa? Wɔbaasusu nibii ni tee nɔ yɛ Maria shihilɛ mli kɛjɛ be ni Yesu bɔi esɔɔmɔ nitsumɔ lɛ kɛyashi be ni agbele lɛ lɛ kɛ no sɛɛ fioo lɛ he. Enɛ baahã wɔkase Maria hemɔkɛyeli lɛ he saji pii. Hemɔkɛyeli nɛɛ ji nɔ ni wa lɛ ni enyɛ ekpee shihilɛ ni jaraa waa ni ekɛkpe lɛ naa.\n“NƆ FƐƐ NƆ NÍ EEEKƐƐ NYƐ LƐ, NYƐFEA”\nNyɛhãa wɔkɛ wɔjwɛŋmɔ ayaa nɔ ni tee nɔ afii etɛ kɛ fã dani Yesu baagbo lɛ nɔ. Maria nu he akɛ etsɛŋ ni eshihilɛ baatsake. Yɛ Nazaret maŋ ni edaaa lɛ mli po lɛ, mɛi miiwie Yohane Baptisilɔ lɛ kɛ tsui tsakemɔ sane ni kanyaa mɔ ni eshiɛɔ lɛ he. Maria na akɛ ebinuu nukpa lɛ bu shiɛmɔ nɛɛ akɛ okadi ni tsɔɔ akɛ be eshɛ ni ebaaje esɔɔmɔ lɛ shishi. (Mateo 3:1, 13) Kɛ́ Yesu shi shĩa lɛ, Maria kɛ weku lɛ mli bii krokomɛi ni eshwɛ lɛ ashihilɛ baatsake kwraa. Mɛni hewɔ?\nEeenyɛ efee akɛ, no mli lɛ Yosef, ni ji Maria wu lɛ, egbo momo. Kɛ́ nakai ni lɛ, belɛ, gbele jeee nɔ ko hee kɛhã Maria. * Amrɔ nɛɛ jeee “ŋaalɔ lɛ bi” pɛ ji gbɛ́i ni akɛle Yesu, shi ale lɛ hu akɛ “ŋaalɔ” lɛ. Ekã shi faŋŋ akɛ, Yesu emɔ etsɛ nitsumɔ lɛ mli ni bianɛ lɛ lɛ ji mɔ ni kwɛɔ emami kɛ enyɛmimɛi bibii lɛ; no mli lɛ, kɛ́ hooo lɛ eyɛ nyɛmimɛi ekpaa loo nɔ ni fe nakai. (Mateo 13:55, 56; Marko 6:3) Kɛ́ Yesu tsɔɔ Yakobo, ni ji binuu nukpa yɛ esɛɛ lɛ, ni lɛ ekwɛ nitsumɔ lɛ nɔ po lɛ, shi ni Yesu, ni ji amɛnyɛmi nukpa lɛ shiɔ lɛ efeŋ mlɛo kɛhaŋ weku lɛ. Ani ekolɛ Maria ye etsui yɛ Yesu shimɔ lɛ he, akɛni sɔ̃i pii jwere enɔ momo lɛ hewɔ? Wɔnyɛŋ wɔtsɔɔ. Shi sanebimɔ ko ni he hiaa waa ji: Te ebaafee enii ehã tɛŋŋ kɛ́ ená ele akɛ Yesu ni jɛ Nazaret lɛ ebatsɔ Yesu Kristo ni ji shiwoo Mesia ni awie ehe kɛjɛ blema lɛ? Biblia mli sane ko baaye abua wɔ ni wɔná sanebimɔ nɛɛ hetoo.—Yohane 2:1-12.\nYesu tee Yohane ŋɔɔ ni ebaptisi lɛ, no sɛɛ lɛ ebatsɔ Mɔ ni Nyɔŋmɔ Efɔ lɛ Mu lɛ, loo Mesia lɛ. (Luka 3:21, 22) No sɛɛ lɛ, ebɔi ekaselɔi lɛ halamɔ. Eyɛ mli akɛ dekã bɛ enitsumɔ lɛ he kwraa moŋ, shi ehe be ni ekɛ eweku lɛ kɛ enanemɛi fee ekome kɛná miishɛɛ yɛ nifeemɔi komɛi ashishi. Be ko lɛ, Yesu, emami, ekaselɔi lɛ, kɛ enyɛmimɛi hii lɛ, tee yookpeemɔ ko shishi yɛ Kana. Eeenyɛ efee akɛ Kana nɛɛ yɛ gɔŋ nɔ ni ekɛ Nazaret teŋ jekɛmɔ aaafee kilomitai 13. Be ni nifeemɔ lɛ yaa nɔ lɛ, Maria na akɛ naagba ko eba. Ekolɛ ena akɛ gbalashilɛ mli hefatalɔi lɛ wekumɛi lɛ ekomɛi atsui miiye, amɛmiikwɛkwɛɛ amɛhiɛ ni amɛmiiwiewie ablɛbiaŋ amɛmiitsɔɔtsɔɔ amɛhe. Amɛwein lɛ etã! Yɛ Yudafoi akusum naa lɛ, kɛ́ wein tã yɛ nifeemɔ ko ni tamɔ nɛkɛ shishi lɛ, ekɛ hiɛgbele baa weku ni feɔ nii lɛ nɔ, ni efiteɔ nifeemɔ lɛ. Maria nu he ehã amɛ ni etee eyana Yesu.\nEkɛɛ ebinuu lɛ akɛ, “Amɛbɛ wein.” Wɔlé nɔ ni kulɛ Maria taoɔ ni Yesu afee; shi ele akɛ ebinuu lɛ ji gbɔmɔ wulu ni baafee naakpɛɛ nii. Ekolɛ esusu akɛ Yesu baabɔi naakpɛɛ nii lɛ feemɔ amrɔ nɔŋŋ. Yɛ gbɛ ko nɔ lɛ, ekɛɛ Yesu akɛ, “Mibi feemɔ he nɔ ko!” Ekolɛ hetoo ni Yesu hã lɛ lɛ hã ehiɛ fee lɛ yaa. Ekɛɛ lɛ akɛ: “Mɛɛ sane mikɛo yɔɔ, awó?” Mɛi komɛi susuɔ akɛ nɔ ni Yesu wie lɛ etsɔɔɔ bulɛ, shi jeee nakai sane lɛ ji. Kɛ̃lɛ, ejɛ bulɛ mli ejaje ejwɛŋmɔ. Yesu miikai emami akɛ jeee lɛ ji mɔ ni esa akɛ etsɔɔ lɛ bɔ ni esa akɛ etsu esɔɔmɔ nitsumɔ lɛ ehã; e-Tsɛ, Yehowa, ji mɔ ni yɔɔ hegbɛ akɛ efeɔ nakai.\nAkɛni Maria ji yoo ni nuɔ nii ashishi ni ebaa ehe shi hewɔ lɛ, ekpɛlɛ jajemɔ ni Yesu jaje lɛ lɛ nɔ. Etsɔ̃ ehe ehã tsuji ni woɔ wein lɛ ni ekɛɛ amɛ akɛ: “Nɔ fɛɛ nɔ ní eeekɛɛ nyɛ lɛ, nyɛfea.” Maria na akɛ jeee lɛ esa akɛ etsɔɔ ebinuu lɛ nɔ ni esa akɛ efee dɔŋŋ; no najiaŋ lɛ esa akɛ lɛ kɛ mɛi krokomɛi abo Yesu toi ni amɛfee nɔ ni ebaakɛɛ amɛ lɛ. Bɔ ni Maria nu he ehã mɛi ni boteɔ gbalashihilɛ lɛ mli lɛ, nakai nɔŋŋ Yesu hu nu he ehã amɛ. Ehã nu tsɔ wein, ni enɛ ji klɛŋklɛŋ naakpɛɛ nii ni efee. Mɛni jɛ mli kɛba? “Ekaselɔi lɛ he enɔ amɛye.” Maria hu he Yesu nɔ eye. Ena lɛ akɛ e-Nuŋtsɔ kɛ e-Yiwalaherelɔ shi jeee akɛ ebi kɛkɛ.\nŊmɛnɛ lɛ, fɔlɔi baanyɛ akase nibii pii kɛjɛ Maria hemɔkɛyeli lɛ mli. Mɔ ko tsɔseko bi ni eye emuu tamɔ Yesu pɛŋ. Shi fɛɛ sɛɛ lɛ, kɛ́ gbekɛ ko da ni ebatsɔ onukpa lɛ, bei komɛi lɛ ekɛ naagbai baa. Bei komɛi lɛ, fɔlɔi komɛi kɛ amɛbii ni edara lɛ yeɔ oookɛɛ gbekɛbii ji amɛ, tsɛbelɛ esaaa akɛ amɛfeɔ nakai. (1 Korintobii 13:11) Mɛni fɔlɔi baanyɛ afee kɛye abua amɛbii ni edara lɛ? Nɔ kome ni amɛbaanyɛ amɛfee ji, ni amɛaahã amɛbii ni yeɔ anɔkwa lɛ ale akɛ amɛheɔ amɛyeɔ akɛ amɛbaaya nɔ amɛhi shi yɛ nibii ni amɛkase kɛjɛ Biblia lɛ mli lɛ anaa, koni Yehowa ajɔɔ amɛ. Kɛ́ fɔlɔ ko jɛ heshibaa mli ewie wiemɔi ni tamɔ nɛkɛ etsɔɔ ebii ni edara lɛ, ebaaye ebua amɛ waa. Ekã shi faŋŋ akɛ, Yesu hiɛ sɔ bɔ ni Maria fĩ esɛɛ yɛ esɔɔmɔ nitsumɔ lɛ mli lɛ waa.\n“ENYƐMIMƐI LƐ . . . HEEE ENƆ YEEE”\nYɛ afii etɛ kɛ fã ni Yesu kɛtsu esɔɔmɔ nitsumɔ lɛ mli lɛ, awieee Maria he tsɔ yɛ Sanekpakpai lɛ amli. Kaimɔ akɛ, eeenyɛ efee akɛ no mli lɛ Maria ji okulafo, ni ekolɛ eyɛ bii bibii yɛ shĩa ni ekome eekwɛ amɛ. No hewɔ lɛ, ekolɛ ebaawa kɛhã lɛ akɛ eeenyiɛ Yesu sɛɛ be ni eshiɛɔ yɛ emaŋ lɛ mli lɛ. (1 Timoteo 5:8) Fɛɛ sɛɛ lɛ, etee nɔ ejwɛŋ nibii ni ekase kɛjɛ ŋmalɛi amli ni kɔɔ Mesia lɛ he lɛ nɔ, ni etee kpeei ni afeɔ yɛ kpeehe ni yɔɔ amɛmaŋ lɛ mli lɛ, taakɛ amɛweku lɛ fɔɔ feemɔ lɛ.—Luka 2:19, 51; 4:16.\nNo hewɔ lɛ, eeenyɛ efee akɛ be ni Yesu wieɔ etsɔɔ mɛi yɛ kpeehe ni yɔɔ Nazaret lɛ, no mli lɛ Maria yɛ jɛmɛ. Kwɛ bɔ ni emii baashɛ ehe ahã be ni ebinuu lɛ wie akɛ Mesia lɛ he gbalɛ ko ni agba afɔ̃ shi afii ohai abɔ ni eho lɛ eba mli yɛ enɔ amrɔ nɛɛ! Shi be ni Maria na akɛ emaŋbii ni ji Nazaretbii lɛ heee ebi lɛ nɔ yeee lɛ, egba enaa waa. Amɛka ebi lɛ po gbee!—Luka 4:17-30.\nYesu nyɛmimɛi hii krokomɛi lɛ heee enɔ yeee, ni enɛ hu gba Maria naa waa. Yohane 7:5 lɛ hãa wɔnaa akɛ eyɛ mli akɛ Maria he Yesu nɔ eye moŋ, shi Yesu nyɛmimɛi hii ejwɛ lɛ efeee nakai. Wɔkaneɔ akɛ: “Enyɛmimɛi lɛ . . . heee enɔ yeee.” Kɛ́ hooo lɛ, Yesu yɛ nyɛmimɛi yei enyɔ, shi Biblia lɛ etsɔɔɔ kɛji amɛhe enɔ ye loo amɛfeee nakai. * Bɔ fɛɛ bɔ ni sane lɛ ji lɛ, Maria na akɛ ewa ákɛ akɛ mɛi ni akɛ amɛ ehiɛɛɛ hemɔkɛyeli kome lɛ aaahi shi. Ehe bahia ni eŋmɛ pɛpɛɛpɛ; esa akɛ eye Yehowa anɔkwa, ni yɛ nakai beaŋ nɔŋŋ lɛ, ebɔ mɔdɛŋ ni eye ebua eweku lɛ mli bii krokomɛi lɛ ni amɛbale anɔkwale lɛ yɛ gbɛ ni haŋ amɛsusu akɛ eenyɛ amɛnɔ loo ekɛ amɛ miitaa saji anaa.\nBe ko lɛ, Yesu wekumɛi komɛi—ni ekã shi faŋŋ akɛ enyɛmimɛi hii lɛ fata he lɛ—tee lɛ “mɔmɔ.” Yɛ anɔkwale mli lɛ, amɛkɛɛ akɛ: “Eyiŋ miikã lɛ.” (Marko 3:21, 31) Maria fata ebihii lɛ ahe ni atee, jeee akɛ ekpɛlɛɔ nɔ ni amɛkɛɔ lɛ nɔ, shi ekolɛ esusu akɛ amɛbaanu loo amɛbaana nɔ ko ni baahã amɛhe Yesu nɔ amɛye. Ani eba mli nakai? Yesu fee naakpɛɛ nii pii ni etsɔɔ anɔkwalei ni nɔ bɛ, shi loloolo lɛ, Maria bihii krokomɛi lɛ heee enɔ yeee. Ekolɛ sane lɛ wo Maria mli la fioo, ni ebi ehe akɛ, “Mɛni kwraa amɛtaoɔ ni amɛnu loo amɛna dani amɛhe Yesu nɔ amɛye?”\nAni esoro jamɔ ni oyɔɔ mli lɛ yɛ nɔ ni owekumɛi lɛ yɔɔ mli lɛ he? Nibii pii yɛ ni obaanyɛ okase kɛjɛ Maria hemɔkɛyeli lɛ mli. Maria nijiaŋ ejeee wui yɛ ewekumɛi ni heee yeee lɛ ahe. Moŋ lɛ, efee nibii ni baahã amɛna akɛ nɔ ni eheɔ eyeɔ lɛ ehã ená miishɛɛ kɛ toiŋjɔlɛ. Yɛ nakai beaŋ nɔŋŋ lɛ, etee nɔ efĩ Yesu sɛɛ. Eeenyɛ efee akɛ ehiɛ tseɔ Yesu bei komɛi, ni ekolɛ ená ni Yesu yɛ amɛmasɛi lolo. Kɛ́ ebalɛ nakai po lɛ, enyɛ eye ehe nɔ. Ena akɛ eji hegbɛ ni ená akɛ eeefĩ Yesu sɛɛ ni ewo lɛ hewalɛ. Ani bo hu obaaye obua obii lɛ ni amɛkɛ Nyɔŋmɔ aye klɛŋklɛŋ gbɛhe yɛ amɛshihilɛ mli?\n“TSI AAAGBU OSUSUMA MLI”\nAni ajɔɔ Maria yɛ hemɔkɛyeli ni eyɔɔ yɛ Yesu mli lɛ hewɔ? Yehowa woɔ mɛi fɛɛ ni yɔɔ hemɔkɛyeli lɛ nyɔmɔ loo ejɔɔ amɛ, ni nakai pɛpɛɛpɛ efee ehã Maria. (Hebribii 11:6) Bo lɛ susumɔ bɔ ni Maria mii baashɛ ehe ahã kɛ́ eebo ebi lɛ toi, loo bɔ ni ebaanu he ehã kɛ́ mɛi ni eyabo Yesu shiɛmɔ lɛ toi lɛ miigba lɛ nibii ni amɛnu lɛ.\nNɔkwɛmɔnii babaoo ni Yesu kɛtsu nii lɛ hãa anaa akɛ tsɔsemɔ ni Yosef kɛ Maria kɛhã lɛ lɛ ná enɔ hewalɛ\nEkolɛ nibii ni Yesu tsi tã yɛ enɔkwɛmɔnii lɛ amli lɛ hã Maria kai Yesu gbekɛbiiashi be ni edaa yɛ Nazaret lɛ. Eeenyɛ efee akɛ Yesu nɔkwɛmɔnii ni kɔɔ yoo ko ni miibɛɛ eshĩa ni etao eshika ni elaaje, mɛi ni miiwiɛ nii, loo kane ni asũ ni akɛma kanetso nɔ lɛ he lɛ, hã Maria kai be ni ehiɛ Yesu bibioo yɛ emasɛi ni etsuɔ shĩa nii lɛ. (Luka 11:33; 15:8, 9; 17:35) Be ni Yesu wie akɛ epã lɛ teremɔ waaa ni ejatsu lɛ etsiii lɛ, ekolɛ Maria jwɛŋmɔ tee shwane ko ni eekwɛ Yosef be ni etsɔɔ Yesu bɔ ni agbɔɔ apã ahãa bɔ ni afee ni ekaye kooloo ni baatere lɛ awui lɛ nɔ, ni enɛ hã emii shɛ ehe waa. (Mateo 11:30) Ŋwanejee ko bɛ he akɛ, be fɛɛ be ni Maria baashwie eyiŋ yɛ hegbɛ ni Yehowa kɛduro lɛ akɛ ewa ni atsɔse bi ni baatsɔ Mesia lɛ he lɛ, etsui nyɔɔ emli waa diɛŋtsɛ. Ekã shi faŋŋ akɛ, be fɛɛ be ni ebaabo Yesu ni ji adesa tsɔɔlɔ ni fe fɛɛ, mɔ ni nyɛɔ ehãa anaa nibii ni nɔ bɛ ni abaanyɛ akase kɛjɛ nibii ni mɔ fɛɛ mɔ le lɛ mli lɛ toi lɛ, enáa miishɛɛ waa!\nFɛɛ sɛɛ lɛ, Maria ba ehe shi. Yesu ekɛɛɛ akɛ ákɛ woo krɛdɛɛ ko ahã Maria, aahu ni eeekɛɛ akɛ aja lɛ. Be ko be ni eshiɛɔ ehãa asafo ko lɛ, yoo ko ni yɔɔ mɛi lɛ ateŋ lɛ wo egbee nɔ ni ekɛɛ akɛ ajɔɔ Yesu nyɛ akɛ efɔ lɛ. Shi Yesu here nɔ akɛ: ‘Ajɔɔ mɛi ni nuɔ Nyɔŋmɔ wiemɔ lɛ ni amɛyeɔ nɔ lɛ moŋ!’ (Luka 11:27, 28) Ni be ko be ni mɛi komɛi kɛɛ Yesu akɛ enyɛ kɛ enyɛmimɛi hii lɛ miitao lɛ lɛ, ekɛɛ amɛ akɛ mɛi ni heɔ enɔ yeɔ lɛ moŋ ji enyɛmɛi kɛ enyɛmimɛi. Maria mli fuuu Yesu kwraa yɛ nɔ ni ewie nɛɛ hewɔ, ejaakɛ ena nɔ ni etsɔɔ lɛ—mɛi ni heɔ yeɔ lɛ ahe hiaa kwraa fe heloonaa wekumɛi.—Marko 3:32-35.\nMɛɛ wiemɔi po okɛbaatsɔɔ dɔlɛ ni Maria nu he be ni ena ebi lɛ ni eepiŋ yɛ tso lɛ nɔ aahu kɛyashi egbo lɛ mli? Afii komɛi asɛɛ lɛ, bɔfo Yohane ni na nɔ ni tee nɔ lɛ ŋma nɔ ko ni sa kadimɔ waa, akɛ: Be ni Yesu piŋɔ ni egboɔ lɛ, Maria damɔ “Yesu sɛŋmɔtso lɛ masɛi.” Nɔ ko nɔ ko nyɛɛɛ agbala nyɛ ni yeɔ anɔkwa ni yɔɔ suɔmɔ nɛɛ kɛ ebi lɛ teŋ kɛyashi egbele mli tɔŋŋ. Yesu na lɛ, ni eyɛ mli akɛ enaaa lɛ mlɛo akɛ eeemu ni ewie moŋ, shi emia ehiɛ ni ewie. Etuu enyɛ lɛ ewo bɔfo Yohane, ni ji bɔfo ni esumɔɔ waa lɛ dɛŋ. Akɛni Yesu nyɛmimɛi hii lɛ heee enɔ yeee lolo hewɔ lɛ, etuuu Maria ewooo amɛteŋ mɔ ko dɛŋ, shi moŋ etuu lɛ ewo esɛɛnyiɛlɔi anɔkwafoi lɛ ateŋ mɔ kome dɛŋ. Nɔ ni Yesu fee nɛɛ tsɔɔ akɛ, esa akɛ nuu ni yɔɔ hemɔkɛyeli lɛ akwɛ lɛ diɛŋtsɛ emɛi, titri lɛ yɛ nibii ni kɔɔ amɛ kɛ Yehowa teŋ wekukpaa lɛ he.—Yohane 19:25-27.\nBe ni Yesu gbo lɛ, Maria nu piŋmɔ ni jaraa waa ni agba afɔ̃ shi jeeŋmɔ akɛ ekɛbaakpe lɛ he. Kɛ́ ewa kɛhã wɔ akɛ wɔɔna bɔ ni Maria piŋ ehã lɛ, no lɛ, bɛ wɔnyɛŋ wɔna nɔ hewɔ ni gbii etɛ pɛ sɛɛ lɛ ena miishɛɛ lɛ! Maria na naakpɛɛ nii ni fe fɛɛ lɛ ni ji Yesu shi ni atee lɛ! Ena miishɛɛ waa, sɛɛ mli lɛ Yesu jie ehe kpo etsɔɔ enyɛmi Yakobo yɛ teemɔŋ. (1 Korintobii 15:7) Enɛ ná Yakobo kɛ Yesu nyɛmimɛi krokomɛi lɛ anɔ hewalɛ waa diɛŋtsɛ. Sɛɛ mli lɛ, amɛhe Yesu nɔ ye akɛ lɛ ji Kristo lɛ. Etsɛɛɛ nɔŋŋ ni amɛkɛ amɛnyɛ bɔi Kristofoi akpeei yaa, ni ‘amɛhiɛ sɔlemɔ mli waa.’ (Bɔfoi lɛ Asaji 1:14) Sɛɛ mli lɛ, amɛteŋ mɛi enyɔ, Yakobo kɛ Yuda, ŋmala Biblia lɛ mli woji lɛ eko.\nMaria na miishɛɛ waa akɛ ebihii krokomɛi lɛ ebatsɔmɔ Kristofoi ni yeɔ anɔkwa\nBe ni Maria kɛ ebihii lɛ bua amɛhenaa ni amɛsɔle lɛ ji naagbee ni atsi egbɛ́i tã yɛ Biblia lɛ mli. Kwɛ bɔ ni amu Maria he sane ni yɔɔ Biblia lɛ mli lɛ naa jogbaŋŋ ahã, ni enɛ ji nɔkwɛmɔnɔ ni nɔ bɛ ni eshi ehã wɔ! Akɛni Maria yɛ hemɔkɛyeli hewɔ lɛ, enyɛ ekpee shihilɛ ko ni jaraa waa lɛ naa, ni yɛ naagbee lɛ enine shɛ jwetri ko ni yɔɔ nyam waa nɔ. Kɛ́ wɔkase ehemɔkɛyeli lɛ, wɔ hu wɔbaanyɛ wɔkpee jaramɔ shihilɛ fɛɛ jaramɔ shihilɛ ni jeŋ ni haomɔi eyi mli tɔ nɛɛ kɛbaaba wɔnɔ lɛ naa, ni wɔbaaná jɔɔmɔi babaoo fe bɔ ni wɔsusuɔ lɛ po.\n^ kk. 8 Kɛjɛ be ni atsĩ Yosef tã yɛ sane ko ni tee nɔ be ni Yesu eye afii 12 lɛ sɛɛ lɛ, atsĩii etã dɔŋŋ yɛ Sanekpakpai lɛ amli. Nakai sane lɛ sɛɛ lɛ, awie Yesu mami kɛ Yesu nyɛmimɛi lɛ ahe, shi awieee Yosef he dɔŋŋ. Be ko lɛ, atsɛ Yesu “Maria bi lɛ,” shi atsĩii Yosef tã.—Marko 6:3.\n^ kk. 16 Yosef jeee Yesu tsɛ diɛŋtsɛ, no hewɔ lɛ wɔbaanyɛ wɔkɛɛ akɛ mɛi ni awie amɛhe nɛɛ jeee Yesu nyɛmimɛi diɛŋtsɛ, shi moŋ enyɛ bii.—Mateo 1:20.\nMaria Magdalena—“Mina Nuŋtsɔ Lɛ!”


Luka 24 | Baiblo ɔ Ngɛ Intanɛti ɔ Nɔ | New World Translation\nA tle Yesu si (1-12)\nBenɛ a ngɛ blɔ nɔ kɛ yaa Emao (13-35)\nYesu je e he kpo kɛ tsɔɔ kaseli ɔmɛ (36-49)\nYesu ho hiɔwe ya (50-53)\n24 Se mɔtu mla ngɛ otsi ɔ we kekleekle ligbi ɔ nɔ ɔ, a ngɔ tsopa kɛ e he via nɛ a dla a kɛ ba yɔkɔ* ɔ he. 2 Se a na kaa a kpɛne tɛ ɔ kɛ je yɔkɔ* ɔ nya, 3 nɛ benɛ a sɛ mi ɔ, a nɛ Nyɔmtsɛ Yesu gbogboe ɔ. 4 Benɛ a he mi po nɛ a li nɔ́ nɛ a maa pee ɔ, hyɛ! nyumuhi enyɔ nɛ a wo tade nɛ ngɛ kpɛe ba da si ngɛ a kasa nya. 5 Yi ɔmɛ ye gbeye nɛ a ma a yi si, enɛ ɔ he ɔ, nyumu ɔmɛ de mɛ ke: “Mɛni he je nɛ nyɛ ngɛ nɔ nɛ e hɛ ngɛ ɔ hlae ngɛ gbogboehi a kpɛti ɔ? 6 E be hiɛ ɔ, mohu ɔ, a tle lɛ si. Nyɛ kai nɔ́ nɛ e de nyɛ benɛ e ngɛ Galilea a. 7 E de nyɛ ke a maa ngɔ nɔmlɔ Bi ɔ kɛ wo yayami peeli a dɛ mi, nɛ a maa gbe lɛ ngɛ tso nɔ, nɛ ligbi etɛne ɔ nɔ ɔ, e maa te si.” 8 Kɛkɛ nɛ a kai e munyu ɔmɛ, 9 nɛ a kpale a se kɛ je yɔkɔ* ɔ he, nɛ a ya sɛɛ ní nɛ ɔmɛ tsuo kɛ ha Ni Nyɔngma Kɛ Kake ɔmɛ kɛ ni kpa amɛ tsuo. 10 Mɛ ji Maria Magdalena, Yohana, kɛ Yakobo yayo Maria. Jehanɛ se hu ɔ, yi kpa amɛ nɛ a piɛɛ a he ɔ ya ngɛ bɔfo ɔmɛ ní nɛ ɔmɛ dee. 11 Se a susu kaa juɛmi be níhi nɛ yi ɔmɛ ngɛ dee ɔ mi, nɛ a he we mɛ yi. 12 Se Petro te si nɛ e tu fo kɛ ya yɔkɔ ɔ he, nɛ e ya kɔkɔ e yi si, nɛ e na klala amɛ pɛ. Lɔ ɔ he ɔ, e je kɛ ho, nɛ nɔ́ nɛ ba a pee lɛ nyakpɛ nɛ e ngɛ he susue. 13 Se hyɛ! jamɛ a ligbi ɔ nɔuu ɔ, nyumuhi enyɔ ngɛ blɔ hiae kɛ yaa kɔpe ko nɛ a tsɛɛ ke Emao ɔ mi. Kɛ je Yerusalɛm kɛ yaa lejɛ ɔ mi kɛmi maa pee si tomi kpaago.* 14 Benɛ a ngɛ blɔ ɔ nɔ kɛ yaa a, a ngɛ ní nɛ ɔmɛ tsuo nɛ a ya nɔ ɔ he ní sɛɛe. 15 Jehanɛ ɔ, benɛ a ngɛ ní nɛ ɔmɛ a he ní sɛɛe ɔ, Yesu nitsɛ su a he, nɛ e kɛ mɛ bɔni nyɛɛmi, 16 se a ha nyumu ɔmɛ a hɛ ngmɛ ɔmɛ a nɔ nɛ a nyɛ we nɛ a yɔse lɛ. 17 E de mɛ ke: “Mɛni sanehi a he atsinyɛ nɛ nyɛ ngɛ jee ngɛ blɔ ɔ nɔ ɔ?” Nɛ a da si kɛ a hɛ mi mɔbɔmɔbɔ. 18 Kɛkɛ nɛ nɔ kake nɛ a tsɛɛ lɛ ke Kleopa a de lɛ ke: “Anɛ nubwɔ ji mo ngɛ Yerusalɛm nɛ mo pɛ lɛ o ngɛ, nɛ lɔ ɔ he ɔ, o li* níhi nɛ ya nɔ ngɛ ligbi nɛ ɔmɛ a mi ɔ lo?” 19 E bi mɛ ke: “Mɛni níhi?” A de lɛ ke: “Níhi nɛ kɔɔ Yesu, Nazarɛt no ɔ he ɔ. E tsɔɔ kaa e ji gbalɔ nɛ e ngɛ he wami ngɛ ní peepee kɛ munyu tumi mi ngɛ Mawu kɛ ni ɔmɛ tsuo a hɛ mi. 20 Wa we osɔfo nikɔtɔma amɛ kɛ nɔ yeli ɔmɛ ngɔ lɛ kɛ ha nɛ a bu lɛ gbenɔ fɔ, nɛ a sɛu lɛ. 21 Se jinɛ wa hɛ kɛ nɔ fɔmi ji kaa nyumu nɛ ɔ ji nɔ nɛ e ma ba kpɔ̃ Israel ɔ nɛ. Ee, ngɛ ní nɛ ɔmɛ tsuo a se ɔ, mwɔnɛ ɔ ji ligbi etɛ nɛ ní nɛ ɔmɛ ya nɔ. 22 Jehanɛ se hu ɔ, yi komɛ nɛ a ngɛ wa kpɛti ɔ hu ha nɛ wa nya kpɛ wa he, ejakaa a ya yɔkɔ* ɔ he mla, 23 nɛ benɛ a ya nɛ e gbogboe ɔ, a ba nɛ a ba de ke a na nyakpɛ nɔ́ ko hulɔ, a na hiɔwe bɔfohi, nɛ a de mɛ ke e hɛ ngɛ. 24 Kɛkɛ nɛ wa kpɛti ni komɛ pue nɔ kɛ ho yɔkɔ* ɔ he ya, nɛ a ya na kaa bɔ nɛ yi ɔmɛ de ɔ pɛpɛɛpɛ, se a nɛ lɛ.” 25 Enɛ ɔ he ɔ, e de mɛ ke: “Oo nyɛ nihi nɛ nyɛ be juɛmi, nɛ nyɛ tsui he we níhi tsuo nɛ gbali ɔmɛ de ɔ yi mla! 26 Anɛ jinɛ e he hia we nɛ Kristo ɔ nɛ e na amanehlu nɛ ɔmɛ tsuo nɛ e sɛ e hɛ mi nyami ɔ mi lo?” 27 Nɛ e je sisi kɛ je Mose kɛ Gbali ɔmɛ tsuo a nɔ, nɛ e tsɔɔ mɛ níhi tsuo nɛ ngɛ Ngmami ɔ mi nɛ kɔɔ lɛ nitsɛ e he ɔmɛ a sisi. 28 Nyagbe ɔ, benɛ e piɛ bɔɔ nɛ a maa su kɔpe ɔ nɛ a yaa mi ɔ mi ɔ, lɛɛ lɛɛ e pee kaa nɔ́ nɛ e ngɛ nɔ tsae kɛ yaa. 29 Se a kpa lɛ pɛɛ wawɛɛ kaa e ko ya, nɛ a de lɛ ke: “Mo ba to wɔ, ejakaa je ngɛ jɔe, nɛ e piɛ bɔɔ nɛ du ma bu.” Kɛkɛ nɛ e kɛ mɛ ho nɛ e ya to mɛ. 30 Nɛ benɛ e kɛ mɛ ngɛ ní ɔ yee ɔ, e kɛ̃ abolo, nɛ e jɔɔ nɔ, nɛ e ku mi, nɛ e kɛ bɔni mɛ hami. 31 Kɛkɛ nɛ a hɛ ngmɛ ɔmɛ bli saminya, nɛ a yɔse lɛ; se a nɛ lɛ hu. 32 Nɛ a de a sibi ke: “Benɛ wa ngɛ blɔ ɔ nɔ nɛ e kɛ wɔ ngɛ munyu tue, nɛ e ngɛ Ngmami ɔ mi blɛkee saminya* kɛ ngɛ wɔ tsɔɔe ɔ, anɛ e tɛ wa tsui he lo?”* 33 Kɛkɛ nɛ a te si ngɛ jamɛ a ngmlɛfia a mi nɔuu nɛ a kpale a se kɛ ho Yerusalɛm ya, nɛ a ya na Ni Nyɔngma Kɛ Kake ɔmɛ kɛ nihi nɛ a kɛ mɛ bua a he nya a, 34 nɛ a de ke: “Ngɛ anɔkuale mi ɔ, a tle Nyɔmtsɛ ɔ si, nɛ e je e he kpo ngɔ tsɔɔ Simon!” 35 Kɛkɛ nɛ mɛ hu a bɔ mɛ níhi nɛ ya nɔ ngɛ blɔ ɔ nɔ ɔ, kɛ bɔ nɛ a gu abolo ɔ nɛ e ku mi ɔ nɔ kɛ yɔse lɛ ha a. 36 Benɛ a ngɛ ní nɛ ɔmɛ a he munyu tue ɔ, lɛ nitsɛ e ba da si ngɛ a kpɛti, nɛ e de mɛ ke: “Tue mi jɔmi ha nyɛ.” 37 Se akɛnɛ a tsui po nɛ a ye gbeye he je ɔ, a susu kaa mumi ko nɛ a ngɛ hyɛe ɔ nɛ. 38 Lɔ ɔ he ɔ, e de mɛ ke: “Mɛni he je nɛ nyɛ hao, nɛ mɛni he je nɛ nyɛ ngɛ nɔ́ jee ngɛ nyɛ tsui mi ɔ? 39 Nyɛɛ hyɛ ye nine ɔmɛ kɛ ye nane ɔmɛ nɛ nyɛ maa na kaa imi nitsɛnitsɛ; nyɛɛ pɛtɛ ye he nɛ nyɛɛ hyɛ, ejakaa mumi be he lo kɛ wuhi kaa bɔ nɛ nyɛ na kaa i ngɛ ɔ.” 40 Benɛ e tu munyu nɛ ɔ, e ngɔ e nine ɔmɛ kɛ e nane ɔmɛ kɛ tsɔɔ mɛ. 41 Se benɛ bua jɔmi sɔuu kɛ a nya nɛ kpɛ a he ɔ ha nɛ a he we yi ɔ, e bi mɛ ke: “Anɛ nyɛ ngɛ nɔ́ ko nɛ a yeɔ lo?” 42 Lɔ ɔ he ɔ, a ha lɛ pa mi lo kpɔ ko nɛ a sã, 43 nɛ e ngɔ nɛ e kpe ngɛ a hɛ mi. 44 Lɔ ɔ se ɔ, e de mɛ ke: “Benɛ i kɛ nyɛ ngɛ ɔ, i de nyɛ ní nɛ ɔmɛ kaa níhi tsuo nɛ a ngma ngɛ ye he ngɛ Mose Mlaa a kɛ Gbali ɔmɛ kɛ La amɛ a mi ɔ, e sa nɛ a ba mi.” 45 Kɛkɛ nɛ e bli a juɛmi nya saminya konɛ a nu Ngmami ɔ sisi, 46 nɛ e de mɛ ke: “Nɔ́ nɛ a ngma a ji nɛ ɔ nɛ: a ngma kaa Kristo ɔ maa na amanehlu, nɛ e maa te si ngɛ gbogboe ɔmɛ a kpɛti ngɛ ligbi etɛne ɔ nɔ, 47 nɛ ngɛ e biɛ ɔ mi ɔ, a maa fiɛɛ tsui tsakemi kɛ ha yayami pami ngɛ je ma amɛ tsuo a mi. A maa je sisi kɛ je Yerusalɛm. 48 Nyɛ lɛ nyɛ maa pee ní nɛ ɔmɛ a he odasefohi. 49 Nɛ hyɛ! i ngɛ nɔ́ nɛ ye Tsɛ ɔ wo he si ɔ tsɔe kɛ ba nyɛ nɔ. Se nyɛɛ lɛɛ, nyɛɛ hi ma a mi kɛ yaa si be nɛ a maa je hiɔwe kɛ wo nyɛ he wami.” 50 Lɔ ɔ se ɔ, e kɛ mɛ je kpo nɛ e nyɛɛ a hɛ mi hluu kɛ ya su Betania, nɛ e wo e nine nɔ nɛ e jɔɔ mɛ. 51 Benɛ e ngɛ mɛ jɔɔe ɔ, a je lɛ kɛ je a kpɛti nɛ a ngɔ lɛ kɛ ho hiɔwe ya. 52 Nɛ a kpla si ha lɛ, nɛ a kpale a se kɛ ho Yerusalɛm ya kɛ bua jɔmi babauu. 53 Nɛ be fɛɛ be ɔ, a ngɛ sɔlemi we ɔ, nɛ a ngɛ Mawu yi jee.\n^ Maa pee kilomita 11. Hela, “stadia.” Stadium kake peeɔ mita 185. (nanewɛɛ 606.95).\n^ E ma nyɛ maa pee kaa “mo pɛ ji nubwɔ ngɛ Yerusalɛm nɛ o li lo?”\n^ Aloo “mi tsɔɔe fitsofitso.”\n^ Hela, “anɛ wa tsui he dɔɛ la ngɛ wa mi lo?”


Yesu yɛ Galilea Ŋshɔ lɛ Naa | Yesu Wala Shihilɛ\nYESU JIE EHE KPO TSƆƆ YƐ GALILEA ŊSHƆ LƐ NAA\nESA AKƐ PETRO KƐ MƐI KROKOMƐI ALƐ GWANTƐŊI LƐ\nNaagbee gbɛkɛ dani abaagbe Yesu lɛ, ekɛɛ ebɔfoi lɛ akɛ: “Shi kɛ́ atee mi shi lɛ, matsɔ nyɛhiɛ kɛya Galilea.” (Mateo 26:32; 28:7, 10) Amrɔ nɛɛ, esɛɛnyiɛlɔi lɛ babaoo etee Galilea, shi mɛni sa akɛ amɛfee yɛ jɛmɛ?\nGbi ko lɛ, Petro kɛɛ bɔfoi lɛ ateŋ mɛi ekpaa akɛ: “Miiya wuo.” Amɛ fɛɛ amɛkɛɛ lɛ akɛ: “Wɔ hu wɔkɛ bo miiya.” (Yohane 21:3) Nakai nyɔɔŋ lɛ mli fɛɛ lɛ, amɛgbeee nɔ ko. Be ni je miihe atsɛre lɛ, Yesu bapue yɛ ŋshɔ lɛ naa, shi amɛyooo lɛ. Yesu bi amɛ akɛ: “Bii, ani nyɛyɛ nɔ ko ni nyɛbaaye?” Amɛhã hetoo akɛ: “Dabi!” Yesu kɛɛ amɛ akɛ: “Nyɛfɔ̃a yaa lɛ yɛ lɛlɛ lɛ ninejurɔgbɛ ni nyɛbaaná nɔ ko.” (Yohane 21:5, 6) Amɛgbe loo babaoo aahu akɛ, amɛnyɛɛɛ yaa lɛ po amɛgbala.\nYohane kɛɛ Petro akɛ: “Nuŋtsɔ lɛ ni!” (Yohane 21:7) Oya nɔŋŋ ni Petro kɔ etade nɔhaanɔ lɛ ewo ni efĩ mli, ejaakɛ ejie efɔ̃ shi. Etu egbee ŋshɔ lɛ mli, ni esere aaafee mitai 90 kɛba kpete. Mɛi ni shwɛ yɛ lɛlɛ lɛ mli lɛ gbala yaa ni loo eyi lɛ obɔ lɛ fiofio kɛnyiɛ sɛɛ.\nBe ni amɛkpeleke lɛ, amɛna “ŋai ni akɛshɛre la ni loi jwere nɔ, kɛ aboloo.” Yesu kɛɛ amɛ akɛ: “Nyɛkɛ loi ni nyɛgbe bianɛ lɛ eko abaa.” Petro yagbala yaa lɛ ni loi agboi 153 eyi mli obɔ lɛ kɛba ŋshɔ lɛ naa! Yesu kɛɛ amɛ akɛ: “Nyɛbaa, nyɛbayea nii.” Amɛteŋ mɔ ko náaa ekãa kɛbi lɛ akɛ: “Namɔ ji bo?” ejaakɛ amɛle akɛ Yesu ni. (Yohane 21:10-12) Enɛ ji shii etɛ nɔ ni ejieɔ ehe kpo etsɔɔ kaselɔi lɛ akɛ kuu.\nYesu hã amɛteŋ mɔ fɛɛ mɔ aboloo kɛ loo koni eye. No sɛɛ be ni eeenyɛ efee akɛ eekwɛ loi ni agbe lɛ, ebi Petro akɛ: “Simon, Yohane bi, ani osumɔɔ mi fe enɛɛmɛi?” Ani Petro sumɔɔ wuoyaa nitsumɔ lɛ kwraa fe nitsumɔ ni Yesu miitao ni etsu lɛ? Petro hã lɛ hetoo akɛ: “Hɛɛ, Nuŋtsɔ, ole akɛ midɔɔ ohe.” No hewɔ lɛ Yesu kɛɛ lɛ akɛ: “Lɛɛ migwantɛŋbii lɛ.”—Yohane 21:15.\nYesu bi lɛ shi kome ekoŋŋ akɛ: “Simon, Yohane bi, ani osumɔɔ mi?” Ekolɛ Petro hiɛ fee lɛ yaa, no hewɔ lɛ ekɛ hiɛdɔɔ hã lɛ hetoo akɛ: “Hɛɛ, Nuŋtsɔ, ole akɛ midɔɔ ohe.” Nɔ ni Yesu kɛɛ lɛ kɛnyiɛ sɛɛ lɛ tamɔ nɔ ni ekɛɛ lɛ momo lɛ nɔŋŋ, ekɛɛ akɛ: “Kwɛmɔ migwantɛŋi bibii lɛ tamɔ tookwɛlɔ feɔ lɛ.”—Yohane 21:16.\nYesu bi lɛ nɔ ni ji shii etɛ nɔ akɛ: “Simon, Yohane bi, ani odɔɔ mihe?” Agbɛnɛ lɛ, ekolɛ Petro miisusu kɛji Yesu heɔ lɛ eyeɔ lo. Petro wie kɛ nɔmimaa akɛ: “Nuŋtsɔ, ole nibii fɛɛ; ole akɛ midɔɔ ohe.” Shi kome ekoŋŋ lɛ, Yesu ma nɔ ni sa akɛ Petro afee lɛ nɔ mi akɛ: “Lɛɛ migwantɛŋi bibii lɛ.” (Yohane 21:17) Hɛɛ, esa akɛ mɛi ni nyiɛɔ hiɛ lɛ alɛ mɛi ni akɛbaa Nyɔŋmɔ gwantɛŋi atsũ lɛ mli lɛ.\nAkɛni Yesu tsu nitsumɔ ni Nyɔŋmɔ fã lɛ akɛ etsu lɛ hewɔ lɛ, afimɔ lɛ ni agbe lɛ. Agbɛnɛ lɛ, ehã Petro le akɛ shihilɛ ni tamɔ nakai nɔŋŋ baaba enɔ. Yesu kɛɛ lɛ akɛ: “Be ni oji oblanyo lɛ, bo diɛŋtsɛ owoɔ otade ni onyiɛɔ kɛyaa he ni osumɔɔ. Shi kɛ́ ogbɔ lɛ obaakpã oniji amli ni mɔ kroko baawo bo atade ni ebaahiɛ omli kɛya he ni osumɔɔɔ.” Kɛ̃lɛ, Yesu wo lɛ hewalɛ akɛ: “Yaa nɔ onyiɛ misɛɛ.”—Yohane 21:18, 19.\nBe ni Petro hiŋmɛi gba bɔfo Yohane nɔ lɛ, ebi Yesu akɛ: “Nuŋtsɔ, shi mɔ nɛ hu?” Hɛɛ, mɛni baaba bɔfo ni Yesu dɔɔ ehe waa lɛ nɔ wɔsɛɛ? Yesu hã lɛ hetoo akɛ: “Kɛ́ miisumɔ akɛ ehi shi kɛyashi maba lɛ, mɛni no kɔɔ yɛ ohe?” (Yohane 21:21-23) Esa akɛ Petro anyiɛ Yesu sɛɛ, ni ekahã nɔ ni mɛi krokomɛi baafee lɛ miigba enaa. Ni kɛ̃lɛ, Yesu miitsɔɔ akɛ Yohane wala sɛɛ baatsɛ fe bɔfoi krokomɛi lɛ fɛɛ, ni akɛ ba ni Yesu baaba akɛ Maŋtsɛyeli lɛ nɔ Maŋtsɛ lɛ he ninaa baahã lɛ.\nYɛ anɔkwale mli lɛ, nibii krokomɛi hu yɛ ni Yesu fee ni fa babaoo bɔ ni wolokpoi nyɛŋ ato.\nMɛni tsɔɔ akɛ bɔfoi lɛ leee nɔ ni sa akɛ amɛfee yɛ Galilea?\nTe fee tɛŋŋ bɔfoi lɛ yoo Yesu yɛ Galilea Ŋshɔ lɛ naa?\nMɛni nɔ mi Yesu ma akɛ mɛi ni nyiɛɔ hiɛ lɛ afee?\nTe Yesu tsɔɔ gbɛ nɔ ni Petro baatsɔ agbo lɛ mli hã tɛŋŋ?


Eyeɔ Ebuaa Bo Ni Otsu Naagbai Ahe Nii—Ŋaawoo Ni Biblia Lɛ Kɛhãa Yɛ Tsui Ni Ayeɔ Fe Nine, Be Ni Atsiɔ Awoɔ Be Mli, Kɛ Shoofeemɔ He\nNaagbai ni wɔkɛkpeɔ lɛ ekomɛi asɛɛ tsɛɔ, bei komɛi po lɛ, amɛheɔ afii abɔ dani anyɛɔ atsuɔ amɛhe nii. Ekolɛ amɛbaahe shi yɛ wɔshihilɛ mli dani wɔbaayɔse po. Ani ŋaawoo ni yɔɔ Biblia lɛ mli lɛ baanyɛ awa wɔ ni wɔtsu naagbai ni tamɔ nakai lɛ ahe nii? Susumɔ naagbai nɛɛ ekomɛi ahe okwɛ.\nTSUI NI AYEƆ FE NINE\nYoo ko ni atsɛɔ lɛ Rosie lɛ wie akɛ, “Misusu akɛ shihilɛi komɛi ni mikɛkpeɔ lɛ amli baawo wu kwraa fe bɔ ni eji amrɔ nɛɛ, ni enɛ hã miye mitsui waa be fɛɛ be.” Mɛɛ Biblia mli ŋmalɛi ye ebua lɛ? Ekome ji Mateo 6:34: “Nyɛkayea nyɛtsui yɛ wɔ́ he kɔkɔɔkɔ, ejaakɛ wɔ́ hu kɛ lɛ diɛŋtsɛ etsuiyelii baaba. Gbi fɛɛ gbi kɛ emli naagbai.” Amrɔ nɛɛ, Rosie kɛɛ Yesu wiemɔi nɛɛ ye ebua lɛ ni ekpa etsui yeli yɛ nɔ ni baaba wɔ́ lɛ he. Ekɛfata he akɛ, “Naagbai ni miyɔɔ lɛ fa momo, no hewɔ lɛ, mikɛ naagbai ni bako kɛ naagbai ni ekolɛ amɛbaŋ po lɛ fataŋ nɔ ni miyɔɔ lɛ ahe.”\nYoo ko ni atsɛɔ lɛ Yasmine lɛ ye etsui waa diɛŋtsɛ. Ewie akɛ: “Mifóɔ gbii pii yɛ otsi mli, ni bei komɛi po lɛ, kɛ́ je na lɛ, minyɛɛɛ mawɔ. Minu he akɛ susumɔi ni ejaaa ni mináa lɛ ehã mimiishɛɛ fɛɛ miitã.” Mɛɛ ŋmalɛ ye ebua lɛ? Ekɛɛ 1 Petro 5:7 lɛ ji nɔ ni ye ebua lɛ, jɛmɛ kɛɔ akɛ: “[Nyɛshɛrɛa] nibii ni hãa nyɛyeɔ nyɛtsui lɛ fɛɛ [nyɛshwiea Nyɔŋmɔ nɔ] . . . , ejaakɛ ejwɛŋɔ nyɛhe.” Yasmine wie akɛ: “Be ni be shwie mli lɛ, mitee nɔ misɔle mihã Yehowa, ni ebo misɔlemɔi lɛ toi. Minu he tamɔ nɔ ni awo jatsu ko ni tsii yɛ minɔ. Kɛ́ eyɛ mli aahu lɛ, susumɔi ni ejaaa lɛ baa mijwɛŋmɔ mli, shi amrɔ nɛɛ mile bɔ ni matsu susumɔi nɛɛ ahe nii mahã.”\nBE NI ATSIƆ AWOƆ BE MLI\nOblayoo ko ni atsɛɔ lɛ Isabella lɛ wie akɛ: “Efeɔ mi akɛ, akɛ su nɛɛ fɔɔ mɔ, ejaakɛ nakai mipapa hu yɔɔ. Mitaa shi ni mifeee nɔ ko, mikwɛɔ TV, loo mifeɔ nibii krokomɛi ni he ehiaaa, ni mitsiɔ nibii komɛi ni he hiaa ni esa akɛ mafee lɛ moŋ mitoɔ. Su nɛɛ ehiii, ejaakɛ ehãa etɔɔ bo, ni ehãaa otsu nibii ni esa akɛ otsu lɛ jogbaŋŋ.” Shishitoo mla ni yɔɔ 2 Timoteo 2:15 lɛ ji nɔ ni ye ebua lɛ, jɛmɛ kɛɔ akɛ: “Bɔɔ mɔdɛŋ fɛɛ ni ooonyɛ ni okɛ ohe ahã Nyɔŋmɔ akɛ mɔ ni Nyɔŋmɔ náa ehe miishɛɛ, nitsulɔ ni hiɛ gbooo yɛ nɔ ko ni etsu he.” Isabella wie akɛ, “Misumɔɔɔ matsi be mawo be mli, koni minitsumɔ lɛ akawo Yehowa hiɛgbele.” Isabella etsake waa.\nNakai nɔŋŋ eba lɛ yɛ yoo ko ni atsɛɔ lɛ Kelsey lɛ gbɛfaŋ. Ewie akɛ: “Kɛ́ miyɛ nɔ ko ni mafee lɛ, mitsiɔ mitoɔ aahu kɛyashiɔ be lɛ fɛɛ tãa. Enɛ hãa mifóɔ, minyɛɛɛ mawɔ, ni mitsui yeɔ. Su nɛɛ waaa mi kwraa.” Ŋmalɛ ni yɔɔ Abɛi 13:16 lɛ ji nɔ ni ye ebua Kelsey. Jɛmɛ kaneɔ akɛ: “Mɔ ni hiɛ tɛ̃ lɛ, ekɛ nilee tsuɔ nii, shi buulu jieɔ lɛ diɛŋtsɛ ebuulufeemɔ kpo.” Ejwɛŋ ŋmalɛ nɛɛ nɔ, ni ekase nii yɛ mli. Ewie akɛ: “Ehi akɛ obaato nibii ahe gbɛjianɔ jogbaŋŋ kɛtsɔ hiɛ. Amrɔ nɛɛ, miyɛ wolo ko yɛ mikpɔ̃lɔ lɛ nɔ ni miŋmalaa nitsumɔi fɛɛ ni miyɔɔ tsumɔ lɛ yɛ mli. Enɛ hãa mitoɔ nibii ni matsu lɛ ahe gbɛjianɔ, ni mimɛɛɛ ni be lɛ fɛɛ atã dani matsu nibii nɛɛ.”\nYoo ko ni atsɛɔ lɛ Kirsten lɛ wie akɛ: “Miwu shi mi kɛ bii ejwɛ ni darako.” Mɛɛ Biblia mli shishitoo mla ye ebua lɛ? No ji Abɛi 17:17 lɛ. Jɛmɛ kɛɛ: “Naanyo kpakpa sumɔɔ mɔ yɛ bei fɛɛ mli, ni ebatsɔɔ nyɛmi yɛ haomɔ beiaŋ.” Kirsten tao yelikɛbuamɔ kɛjɛ mɛi ni ekɛ amɛ fɛɛ sɔmɔɔ Yehowa lɛ adɛŋ. Ani amɛye amɛbua lɛ? Ewie akɛ: “Minanemɛi lɛ wa mi yɛ gbɛi srɔtoi pii anɔ! Amɛteŋ mɛi komɛi yayeɔ jara ni amɛhéɔ fɔfɔii hu, ni amɛbashiɔ yɛ mishinaa lɛ shi. Mɛi baye amɛbua mi kɛ mibii lɛ be ni wɔfãa kɛjɛɔ shĩa kome mli kɛyaa ekroko mli lɛ, ni amɛfee nakai shii etɛ sɔŋŋ. Mɔ kome wa mi ni miná nitsumɔ. Minanemɛi lɛ shiii mi kwraa.”\nDelphine ni wɔtsĩ etã kɛtsɔ hiɛ lɛ hu he fee shoo. Ewie akɛ, be ni ekɛ naagbai lɛ kpe lɛ, enu he akɛ nibii miiya lɛ jogbaŋŋ kɛmiihã mɔ fɛɛ mɔ, ja lɛ pɛ. Ekɛfata he akɛ: “Mihe fee shoo waa.” Ŋmalɛ ko ni wa lɛ waa ji Lala 68:6 lɛ. Jɛmɛ kɛɛ: “Nyɔŋmɔ hãa mɛi ni bɛ mɔ ko lɛ shĩa koni amɛhi mli.” Ewie akɛ: “Mile akɛ jeee shĩa diɛŋtsɛ ni wɔbaaná amrɔ nɛɛ he ŋmalɛ nɛɛ wieɔ lɛ. Moŋ lɛ, mibana akɛ, Yehowa hãa wɔnáa nanemɛi kpakpai ni sumɔɔ lɛ, ni nanemɛi nɛɛ kpɛtɛɔ wɔ gbagbalii; enɛ bafeɔ tamɔ shĩa ko ni yɔɔ shweshweeshwe ni Nyɔŋmɔ kɛhã wɔ. Shi mile akɛ ja mibɛŋkɛ Yehowa dani manyɛ mabɛŋkɛ mɛi krokomɛi. No hewɔ lɛ, Lala 37:4 lɛ ye ebua mi ni mifee nakai. Jɛmɛ kɛɛ: ‘Omii ashɛ ohe waa yɛ Yehowa hewɔ, ni ebaahã bo nibii ni otsui taoɔ lɛ.’”\nEwie akɛ: “Mina akɛ esa akɛ matsi mabɛŋkɛ Yehowa waa. Lɛ ji Naanyo ni fe fɛɛ ni manyɛ mikɛbɔ. Kɛkɛ ni miŋmala nibii komɛi ni manyɛ mikɛ mɛi krokomɛi afee ekome kɛfee, koni no ahã mikɛ mɛi ni sumɔɔ Yehowa lɛ abɔ. Mibɔ mɔdɛŋ akɛ mana sui kpakpai ni mɛi krokomɛi yɔɔ lɛ, ní mikɛ amɛ ahi shi tamɔ nɔ ni amɛtɔ̃ɔɔ.”\nAnɔkwa, mɛi ni sɔmɔɔ Nyɔŋmɔ lɛ hu tɔ̃ɔ. Yehowa Odasefoi kɛ naagbai ni mɔ fɛɛ mɔ kɛkpeɔ lɛ eko kpeɔ. Shi Biblia mli tsɔsemɔ ni amɛnine shɛɔ nɔ lɛ tsirɛɔ amɛ ni amɛyeɔ amɛbuaa mɛi be fɛɛ be ni amɛbaaná hegbɛ lɛ. Ehi akɛ wɔkɛ mɛi ni tamɔ nakai baabɔ naanyo. Shi naagbai komɛi yɛ ni anyɛŋ amɛhe nii atsu ŋmɛnɛ, tamɔ helai ni tsamɔ wa kɛ suɔlɔ ko gbele nɛkɛ. Ani Biblia mli shishitoo mlai baanyɛ aye abua wɔ kɛkpee naagbai nɛɛ hu anaa?\nKɛ́ okɛ Biblia mli gbɛtsɔɔmɔi tsu nii lɛ, obaaná nanemɛi ni baaye abua bo\nEyeɔ Ebuaa Bo Ni Otsu Naagbai Ahe Nii


Gbo Deŋme ni Oye Emli Nii Kpakpai lɛ Amli Ŋɔɔmɔ | Nyɔŋmɔ Suɔmɔ\nKANEMƆ YƐ Acholi Afrikaans Albania Amerika Mumuii Awiemɔ Amharic Arabic Argentina Mumuii Awiemɔ Armenia Assamese Australia Mumuii Awiemɔ Azerbaijani Azerbaijani (Cyrillic) Baoule Bashkir Bassa (Cameroon) Batak (Toba) Bengali Bicol Bislama Bissau Guinean Creole Blɔfo Boulou Brazil Mumuii Awiemɔ Britian Mumuii Awiemɔ Bulgaria Cambodia Catalan Cebuano Chavacano Chichewa Chile Mumuii Awiemɔ Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Chuvash Cibemba Cinyanja Colombia Mumuii Awiemɔ Croatia Czech Dangme Denmark Douala Dutch Ecuador Mumuii Awiemɔ Efik Estonia Ewe Faroese Fiji Finland Finland Mumuii Awiemɔ Ga Garifuna Georgia Germany Greenland Guarani Gujarat Guna Haitian Creole Hausa Hebri Hela Hiligaynon Hindi Hmong (White) Hungary Iban Ibanag Iceland Iloko Indonesia Japan Japan Mumuii Awiemɔ Jula Kabiye Kannada Kazakh Kekchi Kiluba Kimbundu Kinyarwanda Kirghiz Kiribati Kirundi Kongo Korea Korea Mumuii Awiemɔ Kosrae Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lithuania Lomwe Low German Luganda Luo Macedonia Macua Malagasy Malay Malayalam Mam Mambwe-Lungu Mapudungun Marathi Mauritia Creole Mazatec (Huautla) Mbunda Mixe Mizo Myanmar Nahuatl (Central) Nahuatl (Guerrero) Nahuatl (Huasteca) Ndau Ndebele Ndebele (Zimbabwe) Ndonga Ngabere Ngangela Niue Norway Nyaneka Nyungwe Nzema Ossetia Otomi (Mezquital Valley) Palau Pangasinan Papiamento (Curaçao) Persia Peru Mumuii Awiemɔ Pohnpei Poland Poland Mumuii Awiemɔ Portugal Portugal (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Romania Rotuman Runyankore Russia Russia Mumuii Awiemɔ Rutoro Samoa Sango Sena Sepedi Serbia Serbia (Roma) Sesotho (Lesotho) Setswana Seychelles Creole Shona Sinhala Slovak Slovenia Solomon Islands Pidgin Spania Spania Mumuii Awiemɔ Sranantongo Swahili Swati Sweden Tahiti Tajiki Tamil Tarascan Tatar Tetun Dili Thailand Tigrinya Tiv Tlapanec Tojolabal Totonac Tshwa Tsonga Turkey Turkmen Tuvalu Twi Tzeltal Tzotzil Uighur (Cyrillic) Ukrain Umbundu Urdu Urhobo Uzbek Venda Venezuela Mumuii Awiemɔ Vezo Wallis Wayuunaiki Welsh Wolaita Xhosa Yoruba Zande Zapotec (Isthmus) Zapotec (Lachiguiri) Zulu\nGbo Deŋme ni Oye Emli Nii Kpakpai lɛ Amli Ŋɔɔmɔ\n‘Gbɔmɔ fɛɛ gbɔmɔ aye nii kpakpai amli ŋɔɔmɔ yɛ edeŋmegbomɔ fɛɛ mli.’—JAJELƆ 3:13.\n1-3. (a) Te mɛi pii feɔ amɛnii yɛ amɛnitsumɔi ahe amɛhaa tɛŋŋ? (b) Mɛɛ susumɔ Biblia lɛ sumɔɔ ni wɔná yɛ nitsumɔ he, ni mɛɛ sanebimɔi wɔbaasusu he yɛ yitso nɛɛ mli?\nMƐI pii yɛ ŋmɛnɛ ni amɛbuuu nitsumɔ akɛ nɔ ko ni haa mɔ náa miishɛɛ. Akɛni amɛkɛ ŋmɛlɛtswaa babaoo gboɔ deŋme kɛtsuɔ nitsumɔ ni amɛnaaa he miishɛɛ hewɔ lɛ, amɛkɛ mligbigbilimɔ yaa nitsumɔ daa gbi. Mɛɛ gbɛ nɔ mɛi ni hiɛ su ni tamɔ nɛkɛ lɛ aaatsɔ nɔ amɛná amɛnitsumɔi ahe miishɛɛ ni amɛtsui anyɔ amɛmli yɛ etsumɔ mli po?\n2 Biblia lɛ haa anaa akɛ deŋmegbomɔ ji nɔ ko kpakpa. Ekɛɔ akɛ nitsumɔ kɛ emli sɛɛnamɔi lɛ ji jɔɔmɔ. Salomo ŋma akɛ: “Kɛ́ gbɔmɔ fɛɛ gbɔmɔ aaaye ni enu, ni eye nii kpakpai amli ŋɔɔmɔ yɛ edeŋmegbomɔ fɛɛ mli lɛ, Nyɔŋmɔ nikeenii ni.” (Jajelɔ 3:13) Yehowa ni ji Nyɔŋmɔ ni sumɔɔ wɔ, ni be fɛɛ be lɛ esumɔɔ akɛ ekɛ nibii ni hi aduro wɔ lɛ miisumɔ ni wɔná nitsumɔ he miishɛɛ ni wɔye wɔdeŋmegbomɔi lɛ amli nii kpakpai lɛ amli ŋɔɔmɔ. Kɛ́ wɔɔya nɔ wɔhi Nyɔŋmɔ suɔmɔ lɛ mli lɛ, ehe miihia ni wɔba wɔjeŋ yɛ gbɛ ni kɛ esusumɔ yɛ nitsumɔ he kɛ eshishitoo mlai ni kɔɔ he lɛ baakpã gbee nɔ.—Kanemɔ Jajelɔ 2:24; 5:17.\n3 Wɔbaasusu sanebimɔi ejwɛ he yɛ yitso nɛɛ mli: Te wɔɔfee tɛŋŋ wɔgbo deŋme ni wɔye emli nii kpakpai lɛ amli ŋɔɔmɔ lɛ? Mɛɛ nitsumɔi esaaa akɛ anɔkwa Kristofoi tsuɔ? Te wɔɔfee tɛŋŋ wɔto wɔheloonaa nitsumɔi lɛ ahe gbɛjianɔ koni ekagba wɔjamɔ lɛ naa lɛ? Ni mɛni ji nitsumɔ ni he hiaa fe fɛɛ ni wɔbaanyɛ wɔtsu? Shi, klɛŋklɛŋ lɛ nyɛhaa wɔpɛia nɔkwɛmɔnɔ ni Yehowa Nyɔŋmɔ kɛ Yesu Kristo ni ji nitsulɔi enyɔ ni nɔ bɛ lɛ fee lɛ mli wɔkwɛa.\nNITSULƆ NI FE FƐƐ LƐ KƐ NITSULƆ ŊAALƆ LƐ\n4, 5. Mɛɛ gbɛ nɔ Biblia lɛ haa wɔnaa akɛ Yehowa ji nitsulɔ ni he yɔɔ sɛɛnamɔ?\n4 Yehowa ji Nitsulɔ ni Fe Fɛɛ lɛ. Mose Klɛŋklɛŋ Wolo 1:1 lɛ kɛɔ akɛ: “Shishijee mli lɛ Nyɔŋmɔ bɔ ŋwɛi kɛ shikpɔŋ.” Beni Nyɔŋmɔ bɔ nibii ni yɔɔ shikpɔŋ lɛ nɔ egbe naa lɛ, ekɛɛ akɛ “ehi naakpa.” (1 Mose 1:31) Nɔ ni ewiemɔ nɛɛ tsɔɔ ji akɛ, ená nii fɛɛ ni etsu yɛ shikpɔŋ lɛ nɔ lɛ he miishɛɛ naakpa. Ŋwanejee ko bɛ he akɛ, Yehowa ni ji ‘miishɛɛ Nyɔŋmɔ’ lɛ náa he miishɛɛ akɛ eji nitsulɔ ni he yɔɔ sɛɛnamɔ.—1 Timoteo 1:11.\n5 Wɔ-Nyɔŋmɔ ni nijiaŋ eŋɔɔɔ lɛ lɛ tsuɔ nii daa. Beni agbe shikpɔŋ lɛ kɛ emli nibii lɛ abɔɔ naa afii babaoo sɛɛ lɛ, Yesu kɛɛ akɛ: “Mitsɛ miitsu nii kɛbashi be nɛɛ.” (Yohane 5:17) Mɛni Tsɛ lɛ tsuɔ? Ejɛɔ ŋwɛi etsɔɔ adesai agbɛ ni ekwɛɔ amɛ. Eeto “bɔɔ nɔ hee” ni ji Kristofoi ni akɛ mumɔ efɔ amɛ mu ni kɛ Yesu baaye maŋtsɛ yɛ ŋwɛi lɛ ahe gbɛjianɔ. (2 Korintobii 5:17) Eetsu nii ni baaha eyiŋtoo akɛ adesai ni sumɔɔ lɛ lɛ aná naanɔ wala yɛ jeŋ hee lɛ mli lɛ aba mli. (Romabii 6:23) Nibii ni jɛɔ nitsumɔ nɛɛ mli kɛbaa lɛ haa Yehowa náa miishɛɛ waa. Mɛi akpekpei abɔ boɔ Maŋtsɛyeli lɛ he shɛɛ sane lɛ toi, Nyɔŋmɔ gbalaa amɛ kɛbaa emasɛi, ni amɛyaa nɔ amɛfeɔ tsakemɔi ni baaha amɛya nɔ amɛhi esuɔmɔ lɛ mli.—Yohane 6:44.\n6, 7. Mɛɛ mɔdɛŋ ale kɛjɛ blema akɛ Yesu bɔɔ?\n6 Ale Yesu kɛjɛ blema akɛ mɔ ni tsuɔ nii waa. Dani ebaaba shikpɔŋ lɛ nɔ lɛ, etsu nii akɛ Nyɔŋmɔ ‘nitsulɔ ŋaalɔ’ yɛ nii fɛɛ “ni yɔɔ ŋwɛi kɛ nii ni yɔɔ shikpɔŋ lɛ nɔ” ni abɔ lɛ mli. (Abɛi 8:22-31; Kolosebii 1:15-17) Beni eyɔɔ shikpɔŋ lɛ nɔ hu lɛ etsu nii waa. Ekase tsumaa he nitsumɔi lɛ eko yɛ egbekɛbiiashi, ni abale lɛ akɛ ‘tsoŋaalɔ.’ * (Marko 6:3) Mɔdɛŋbɔɔ kɛ hesai srɔtoi akɛtsuɔ nitsumɔ nɛɛ—titri lɛ akɛni nakai beaŋ lɛ abɛ tsɔji ni akɛgbálaa tsei, shwapoi ni ahɔ̃ɔ tsumaa he nibii yɛ mli, kɛ dɛŋdadei ní kɛ sarawa hewalɛ tsuɔ nii lɛ. Feemɔ Yesu ni miiya eyatao tso—ekolɛ eefolɔ tsei ni eegbála mli, ni eeshɔɔ lɛ shi kɛmiiya enitsumɔhe lɛ he mfoniri yɛ ojwɛŋmɔ mli okwɛ. Feemɔ Yesu ni miimamɔ tsũi—eefee mplaŋi ni ekɛmiiwo tsũi ayiteŋ, eekpɛ shinai, ni eekpɛ tsu mli nibii po lɛ he mfoniri yɛ ojwɛŋmɔ mli okwɛ. Ŋwanejee ko bɛ he akɛ Yesu diɛŋtsɛ ná miishɛɛ ni jɛɔ mɔdɛŋbɔɔ kɛ nitsumɔ ní atsuɔ lɛ jogbaŋŋ lɛ mli kɛbaa lɛ eko.\n7 Yesu kɛ ekãa diɛŋtsɛ tsu esɔɔmɔ nitsumɔ lɛ. Ekɛ ehe wo nitsumɔ ni he hiaa waa nɛɛ mli vii afii etɛ kɛ fã. Akɛni eetao ni enine ashɛ mɛi babaoo nɔ hewɔ lɛ, efiteee be, ni eteɔ shi mra kɛtsuɔ nii kɛyashiɔ jenamɔ yi waa. (Luka 21:37, 38; Yohane 3:2) Ekpa “maji kɛ akrowai amli eshiɛ Nyɔŋmɔ maŋtsɛyeli lɛ he sanekpakpa lɛ etsɔɔ mɛi.” (Luka 8:1) Etswa nantu shitoi ohai abɔ yɛ gbɛjegbɛi ni nɔ ewo mulu nɔ, kɛyashiɛ sanekpakpa lɛ etsɔɔ mɛi.\n8, 9. Mɛɛ gbɛ nɔ Yesu ná deŋme ni egbo lɛ he sɛɛ?\n8 Ani Yesu ná deŋme ni egbo yɛ sɔɔmɔ nitsumɔ lɛ mli lɛ he sɛɛ? Hɛɛ! Edu Maŋtsɛyeli lɛ he anɔkwale lɛ dumɔwui lɛ, ni beni ebaashi kɛya ŋwɛi lɛ, ŋmɔji lɛ egba futaa ni sa kpamɔ. Nyɔŋmɔ nitsumɔ lɛ ni Yesu tsu lɛ ha ená ekãa ni etsui nyɔ emli aahu akɛ ebu nitsumɔ nɛɛ naa ni eeegbe lɛ akɛ eniyenii. (Yohane 4:31-38) Akɛni etsu nitsumɔ ni akɛwo edɛŋ lɛ jogbaŋŋ hewɔ lɛ ená miishɛɛ babaoo ni no ha enyɛ ekɛɛ e-Tsɛ yɛ esɔɔmɔ nitsumɔ lɛ naagbee akɛ: “Mi lɛ miwo ohiɛ nyam yɛ shikpɔŋ lɛ nɔ, akɛni nitsumɔ lɛ ní oŋɔha mi tsumɔ lɛ, migbe naa lɛ.”—Yohane 17:4.\n9 Yɛ anɔkwale mli lɛ, Yehowa kɛ Yesu ta mɛi fɛɛ ni gboɔ deŋme ni amɛnáa he sɛɛ lɛ anɔ. Suɔmɔ ni wɔyɔɔ kɛha Yehowa lɛ tsirɛɔ wɔ koni wɔfee “Nyɔŋmɔ kaselɔi.” (Efesobii 5:1) Suɔmɔ ni wɔyɔɔ kɛha Yesu lɛ kanyaa wɔ koni ‘wɔnyiɛ enanemaahei lɛ asɛɛ kpaakpa.’ (1 Petro 2:21) No hewɔ lɛ, nyɛhaa wɔsusua bɔ ni wɔɔfee wɔgbo deŋme ní wɔye emli nii kpakpai lɛ amli ŋɔɔmɔ lɛ he wɔkwɛa.\nBƆ NI WƆƆFEE WƆGBO DEŊME NI WƆYE EMLI NII KPAKPAI LƐ AMLI ŊƆƆMƆ\nBiblia mli shishitoo mlai ni okɛaatsu nii lɛ baanyɛ aye abua bo koni oná odeŋmegbomɔ lɛ he miishɛɛ\n10, 11. Mɛni baanyɛ aha wɔná jwɛŋmɔ ni ja yɛ wɔnitsumɔi ahe?\n10 Anɔkwa Kristofoi yɛ hegbɛ akɛ amɛtsuɔ nii. Wɔmiisumɔ ni wɔná nitsumɔi ni wɔtsuɔ lɛ ahe miishɛɛ ni wɔtsui anyɔ wɔmli yɛ he, shi enɛ feemɔ baanyɛ awa kɛji akɛ wɔyaje nitsumɔi ni wɔnáaa he miishɛɛ amli lɛ. Kɛ́ wɔyaje shihilɛ ni tamɔ nɛkɛ mli lɛ, mɛɛ gbɛ nɔ wɔɔtsɔ wɔná wɔnitsumɔi lɛ ahe miishɛɛ?\n11 Kɛtsɔ jwɛŋmɔ ni ja ni wɔɔná lɛ nɔ. Jeee be fɛɛ be wɔbaanyɛ wɔtsake shihilɛi amli ni wɔyajeɔ lɛ, shi wɔbaanyɛ wɔtsake wɔjwɛŋmɔ be fɛɛ be. Kɛ́ wɔjwɛŋ Nyɔŋmɔ susumɔ yɛ nitsumɔ he lɛ nɔ lɛ, ebaanyɛ eha wɔná jwɛŋmɔ ni ja yɛ nitsumɔ he. Ákɛ nɔkwɛmɔnɔ lɛ, kɛ́ oji weku yitso lɛ, ha anɔkwa sane ni ji akɛ bɔ ni abuuu onitsumɔ lɛ fɛɛ sɛɛ lɛ, no ji nɔ ni haa oweku lɛ náa amɛdaaŋ ŋmaa lɛ ahi ojwɛŋmɔ mli. Nɔ hewɔ ji akɛ Nyɔŋmɔ naa oshĩabii lɛ ni oookwɛ lɛ akɛ nɔ ko ni he hiaa waa. E-Wiemɔ lɛ kɛɔ akɛ kɛ́ mɔ ko kwɛɛɛ eweku lɛ, “efaŋ mɔ ni heee yeee [loo mɔ ni ekwa Yehowa].” (1 Timoteo 5:8) Kɛ́ okpɛlɛ nɔ akɛ onitsumɔ lɛ haa otsuɔ oti ko ni he hiaa he nii—ni tsɔɔ akɛ ehaa otsuɔ sɔ̃ ni Nyɔŋmɔ kɛwo odɛŋ lɛ he nii lɛ—ebaanyɛ eye ebua bo ni oná onitsumɔ lɛ he miishɛɛ ni otsui anyɔ omli yɛ he, be mli ni ekolɛ onanemɛi nitsulɔi lɛ nuuu he nakai.\n12. Mɛɛ jɔɔmɔi mɔdɛŋbɔɔ kɛ anɔkwayeli ni akɛtsuɔ nii lɛ haa anáa?\n12 Kɛtsɔ mɔdɛŋbɔɔ kɛ anɔkwayeli nɔ. Mɔdɛŋbɔɔ ni wɔkɛtsuɔ nii kɛ nii ni wɔtsuɔ jogbaŋŋ lɛ baanyɛ aha wɔnine ashɛ jɔɔmɔi anɔ. Bei pii lɛ nitsumɔtsɛmɛi nyaa nitsulɔi ni bɔɔ mɔdɛŋ ni amɛtsuɔ nii jogbaŋŋ lɛ ahe waa. (Abɛi 12:24; 22:29) Ákɛ anɔkwa Kristofoi lɛ, esa akɛ wɔye anɔkwa hu yɛ wɔnitsumɔ mli—wɔkaju shika, nitsumɔ lɛ mli nibii, ni wɔkɛ nitsumɔ be lɛ akafee nɔ kroko. (Efesobii 4:28) Taakɛ wɔna yɛ yitso ni tsɔ hiɛ lɛ mli lɛ, anɔkwayeli haa anáa jɔɔmɔi. Ewaaa akɛ aaamu afɔ̃ nitsulɔ ni ale lɛ akɛ eyeɔ anɔkwa lɛ nɔ. Ni kɛ́ wɔnitsumɔtsɛ lɛ yɔse mɔdɛŋ ni wɔbɔɔ kɛtsuɔ nii lɛ jio, eyɔseee jio, “henilee kpakpa” ni wɔyɔɔ lɛ kɛ le ni wɔle akɛ wɔmiifee nɔ ni sa Nyɔŋmɔ ni wɔsumɔɔ lɛ lɛ hiɛ lɛ baanyɛ aha wɔná miishɛɛ.—Hebribii 13:18; Kolosebii 3:22-24.\n13. Mɛni baanyɛ ajɛ wɔjeŋ ni wɔbaa jogbaŋŋ yɛ nitsumɔhe lɛ mli aba?\n13 Kɛtsɔ yɔsemɔ ni wɔɔyɔse akɛ wɔjeŋba baanyɛ awo Nyɔŋmɔ hiɛ nyam lɛ nɔ. Kɛ́ wɔba wɔjeŋ jogbaŋŋ ákɛ Kristofoi yɛ wɔnitsumɔhei lɛ, mɛi krokomɛi yɔseɔ. Mɛni jɛɔ mli kɛbaa? Wɔjeŋba lɛ baanyɛ ‘ewula Nyɔŋmɔ ni ji wɔyiwalaherelɔ lɛ tsɔɔmɔ lɛ.’ (Tito 2:9, 10) Hɛɛ, wɔjeŋba kpakpa lɛ baanyɛ aha mɛi krokomɛi ana akɛ wɔjamɔ lɛ hi, ni ebaaha amɛná he miishɛɛ babaoo. Bo lɛ kwɛ miishɛɛ ni obaaná kɛ́ ojeŋba kpakpa yɛ nitsumɔhe lɛ ha onaanyo nitsulɔ ko bɔi anɔkwale lɛ he miishɛɛ namɔ! Nɔ ni he hiaa fe fɛɛ lɛ, ani nɔ ko yɛ ni baaha oná miishɛɛ fe le ni ole akɛ ojeŋba kpakpa lɛ woɔ Yehowa hiɛ nyam ni ehaa etsui nyɔɔ emli lɛ?—Kanemɔ Abɛi 27:11; 1 Petro 2:12.\nOKƐ HIƐSHIKAMƆ AHALA ONITSUMƆ\n14-16. Kɛ́ wɔmiikpɛ wɔyiŋ yɛ nitsumɔ ni wɔbaatsu he lɛ, mɛɛ sanebimɔi ni he hiaa esa akɛ wɔsusu he?\n14 Biblia lɛ kɛ gbɛtsɔɔmɔ ni yɔɔ fitsofitso ni kɔɔ heloonaa nitsumɔ ni hi kɛ nɔ ni ehiii he lɛ hako. Enɛ etsɔɔɔ akɛ wɔbaanyɛ wɔtsu nitsumɔ fɛɛ nitsumɔ ni bajeɔ wɔgbɛ nɔ lɛ. Ŋmalɛi lɛ baanyɛ aye abua wɔ koni wɔhala nitsumɔi ni hi ni saa Nyɔŋmɔ hiɛ, koni wɔkwa nitsumɔi ni esaaa ehiɛ lɛ. (Abɛi 2:6) Kɛ́ wɔmiikpɛ wɔyiŋ yɛ nitsumɔ ni wɔbaatsu he lɛ, esa akɛ wɔsusu sanebimɔi enyɔ ni he hiaa nɛɛ ahe.\n15 Ani nitsumɔ nɛɛ baaha mikɛ mihe awo nifeemɔ ko ni Biblia lɛ wieɔ eshiɔ lɛ mli? Nyɔŋmɔ Wiemɔ lɛ wieɔ eshiɔ juu, amale, kɛ amagai afeemɔ kɛha wɔŋjamɔ. (2 Mose 20:4; Bɔfoi lɛ Asaji 15:29; Efesobii 4:28; Kpojiemɔ 21:8) Wɔbaakpoo nitsumɔ fɛɛ nitsumɔ ni baaha wɔkɛ wɔhe awo nifeemɔi nɛɛ amli lɛ. Suɔmɔ ni wɔyɔɔ kɛha Yehowa lɛ haŋ wɔkɛ wɔhe awo nitsumɔ ko ni baaha wɔkɛ wɔhe awo nifeemɔi ni teɔ shi woɔ Nyɔŋmɔ mlai lɛ amli lɛ mli.—1 Yohane 5:3.\n16 Ani nitsumɔ nɛɛ tsumɔ baatsɔɔ faŋŋ akɛ wɔfiɔ nifeemɔ ko ni ehiii sɛɛ loo wɔwoɔ mɛi hewalɛ ni amɛkɛ amɛhe awo mli? Susumɔ nɔkwɛmɔnɔ nɛɛ he okwɛ. Naagba ko bɛ he akɛ mɔ aaatsu nii akɛ mɔ ni hereɔ gbɔi atuu yɛ nitsumɔhe ko. Shi kɛ́ akɛɛ Kristofonyo ko abatsu nitsumɔ nɛɛ yɛ helatsamɔhe ko ni nitsumɔ titri ni atsuɔ yɛ jɛmɛ lɛ ji hɔjiemɔ hu? Eji anɔkwale akɛ enitsumɔ lɛ haŋ ekɛ ehe awo hɔjiemɔ nifeemɔ lɛ mli tɛ̃ɛ. Shi ani nii ni etsuɔ yɛ jɛmɛ daa lɛ fiŋ helatsamɔhe ni amɛnitsumɔ titri ji hɔjiemɔ, ni ji nifeemɔ ni Nyɔŋmɔ Wiemɔ lɛ ekpɛlɛɛɛ nɔ lɛ gbɛjianɔtoo lɛ sɛɛ? (2 Mose 21:22-24) Ákɛ mɛi ni sumɔɔ Yehowa lɛ, wɔsumɔɔɔ ni wɔfeɔ nɔ ko ni kɛ nifeemɔi ni Ŋmalɛ lɛ ekpɛlɛɛɛ nɔ lɛ yɔɔ tsakpãa waa.\n17. (a) Mɛɛ otii wɔbaanyɛ wɔsusu he kɛ́ wɔmiikpɛ wɔyiŋ yɛ nitsumɔ he? (Kwɛmɔ akrabatsa ni yitso ji “ Ani Esa akɛ Matsu Nitsumɔ Nɛɛ?” lɛ.) (b) Mɛɛ gbɛ nɔ wɔhenilee baanyɛ aye abua wɔ koni wɔkpɛ yiŋ ni saa Nyɔŋmɔ hiɛ?\n17 Wɔbaanyɛ wɔná nitsumɔ he saji babaoo ni wɔbiɔ lɛ ahetoo kɛtsɔ saji enyɔ ni he hiaa ni abi yɛ kuku 15 kɛ 16 lɛ he ni wɔɔsusu jogbaŋŋ lɛ nɔ. Kɛfata he lɛ, nibii krokomɛi yɛ ni esa akɛ wɔsusu he jogbaŋŋ kɛ́ wɔmiikpɛ wɔyiŋ yɛ nitsumɔ ko tsumɔ he. * Esaaa akɛ wɔkpaa gbɛ akɛ tsulɔ kuu lɛ kɛ gbɛtsɔɔmɔ baaha yɛ shihilɛ fɛɛ shihilɛ ni ekolɛ wɔkɛbaakpe lɛ he. Enɛ hewɔ ni ehe hiaa ni wɔkɛ hiɛshikamɔ atsu nii lɛ. Taakɛ wɔkase yɛ Yitso 2 lɛ, ehe miihia ni wɔjwɛŋ bɔ ni wɔɔfee wɔkɛ Nyɔŋmɔ Wiemɔ lɛ aaatsu nii yɛ wɔdaa gbi shihilɛ mli lɛ nɔ koni wɔkɛtsɔse wɔhenilee. Kɛ́ ‘fɔ ni wɔfɔɔ feemɔ’ lɛ tsɔse ‘wɔhenumɔ nii’ lɛ, no baaha wɔhenilee lɛ anyɛ aye abua wɔ koni wɔkpɛ yiŋ ni saa Nyɔŋmɔ hiɛ, ní wɔya nɔ wɔhi esuɔmɔ lɛ mli.—Hebribii 5:14.\nANI ESA AKƐ MATSU NITSUMƆ NƐƐ?\nShishitoo mla: “Nyɛfea fɛɛ nyɛkɛwoa Nyɔŋmɔ hiɛ nyam.”—1 Korintobii 10:31.\nAni nitsumɔ nɛɛ baaha mikɛ mihe awo nifeemɔi ni Biblia lɛ wieɔ eshiɔ lɛ amli?—2 Mose 20:13-15.\nAni nitsumɔ nɛɛ tsumɔ baatsɔɔ akɛ mifiɔ nifeemɔ ko ni ehiii sɛɛ?—Kpojiemɔ 18:4.\nAni eji nitsumɔ ni akɛyeɔ abuaa adesai, ní eteee shi ewooo Ŋmalɛ lɛ?—Bɔfoi lɛ Asaji 14:16, 17.\nMɛɛ hewalɛ ebaaná yɛ mɛi anɔ; ani ebaagba mɛi krokomɛi ahenilei anaa?—Romabii 14:19-22.\nKɛ́ mishi miweku lɛ ni miyatsu nii yɛ maŋ kroko nɔ lɛ, te ebaasa miweku lɛ henumɔ kɛ amɛkɛ Yehowa teŋ wekukpãa lɛ he eha tɛŋŋ?—Efesobii 5:28–6:4.\nŊMƐƐ PƐPƐƐPƐ YƐ ONITSUMƆ MLI\n18. Mɛni hewɔ ebɛ mlɛo akɛ wɔɔya nɔ wɔkpɛ yiŋ ni baasa Yehowa hiɛ lɛ?\n18 Ebɛ mlɛo akɛ wɔɔya nɔ wɔkpɛ yiŋ ni baasa Yehowa hiɛ yɛ “naagbee gbii” ni ji “jaramɔ bei” nɛɛ amli. (2 Timoteo 3:1) Nitsumɔ námɔ kãaa shi akɔɔɔ, ni ewaaa akɛ nitsumɔ aaaje mɔ dɛŋ. Ákɛ anɔkwa Kristofoi lɛ wɔle akɛ ehe miihia ni wɔtsu nii waa koni wɔwekui lɛ anine atɛke amɛtsɛŋ. Shi kɛ́ wɔkwɛɛɛ jogbaŋŋ lɛ, nɔnyɛi ni wɔkɛkpeɔ yɛ nitsumɔhei loo susumɔ ni je lɛ hiɛ yɛ ninámɔ he ni náa mɔ nɔ hewalɛ lɛ haŋ wɔkɛ Nyɔŋmɔjamɔŋ nibii aye klɛŋklɛŋ gbɛhe. (1 Timoteo 6:9, 10) Nyɛhaa wɔsusua bɔ ni wɔɔfee wɔŋmɛ pɛpɛɛpɛ koni wɔyoo “nii ni hi titri lɛ” he wɔkwɛa.—Filipibii 1:10.\n19. Mɛni hewɔ Yehowa ji mɔ ni sa akɛ wɔkɛ wɔhe afɔ̃ enɔ kwraa lɛ, ni mɛni hekɛnɔfɔɔ nɛɛ baaye abua wɔ ni wɔkwa?\n19 Okɛ ohiɛ afɔ̃ Yehowa nɔ kwraa. (Kanemɔ Abɛi 3:5, 6) Ani ejeee mɔ ni sa akɛ wɔkɛ wɔhe afɔ̃ enɔ? Yɛ anɔkwale mli lɛ, ejwɛŋɔ wɔnɔ. (1 Petro 5:7) Ele nibii ni he hiaa wɔ fe bɔ ni wɔle, ni enine efoko kuku. (Lala 37:25) No hewɔ lɛ esa akɛ wɔbo nɔ ni e-Wiemɔ lɛ kɛɔ wɔ lɛ toi akɛ: “Shika suɔmɔ akaba nyɛjeŋba mli, ni nyɛmii ashɛa nii ni nyɛyɔɔ lɛ he; ejaakɛ lɛ diɛŋtsɛ ekɛɛ: ‘Mishiŋo ni misaa mikwaŋo gbi ko gbi ko.’” (Hebribii 13:5) Be-fɛɛ sɔɔlɔi babaoo baanyɛ aye odase akɛ Nyɔŋmɔ baanyɛ eha wɔnine ashɛ shihilɛ mli hiamɔ nii lɛ anɔ. Kɛ́ wɔkɛ wɔhe fɔ̃ɔ Yehowa nɔ kwraa akɛ ebaakwɛ wɔ lɛ, wɔyeŋ wɔtsui fe nine yɛ daaŋ ŋmaa ni wɔɔha wɔweku lɛ he. (Mateo 6:25-32) Wɔŋmɛŋ gbɛ ni heloonaa nitsumɔ aha wɔku wɔhiɛ wɔshwie mumɔŋ nifeemɔi tamɔ sanekpakpa lɛ shiɛmɔ kɛ kpeeiyaa nɔ.—Mateo 24:14; Hebribii 10:24, 25.\n20. Mɛni hiŋmɛi nɔ ni aaaha etse lɛ tsɔɔ, ni mɛɛ gbɛ nɔ oootsɔ oha ohiŋmɛi nɔ atse daa?\n20 Ha ohiŋmɛi nɔ atse. (Kanemɔ Mateo 6:22, 23) Wɔhiŋmɛi nɔ ni wɔɔha etse lɛ tsɔɔ akɛ wɔkɛ wɔjwɛŋmɔ emaaa nibii babaoo nɔ. Kristofonyo ni hiŋmɛi nɔ tse lɛ kɛ ejwɛŋmɔ maa oti kome pɛ nɔ—Nyɔŋmɔ suɔmɔnaa nifeemɔ. Kɛ́ wɔkɛ wɔhiŋmɛi ema oti ni sa nɔ lɛ, wɔhaŋ nitsumɔ ni nyɔmɔwoo fa kɛ ogbɔjɔ shihilɛ sɛɛtiumɔ ahe wɔjwɛŋmɔ. Asaŋ wɔnaŋ shwelɛ wɔhaŋ nibii hei kpakpai ni eko nyiɛ eko sɛɛ, ní nihɔɔlɔi tswaa he adafi koni amɛkɛkɔne wɔyiŋ akɛ ja wɔná eko dani wɔmii baashɛ wɔhe lɛ. Te ooofee tɛŋŋ oha ohiŋmɛi nɔ atse daa lɛ? Kaafili nii bɔ ni esaaa. Kaaha nibii ni heɔ mɔ be kɛ jwɛŋmɔ fe nine miiyi oshihilɛ mli obɔ. Okɛ Biblia mli ŋaawoo akɛ kɛ́ wɔyɛ “ŋmãa kɛ hehaanii” lɛ wɔmii ashɛ he lɛ atsu nii. (1 Timoteo 6:8) Bɔɔ mɔdɛŋ ni oha oshihilɛ afee mlɛo bɔ ni ooonyɛ.\n21. Mɛni hewɔ esa akɛ wɔyɔse nibii ni he hiaa yɛ wɔshihilɛ mli lɛ, ni te nɔ ni esa akɛ wɔkɛye klɛŋklɛŋ gbɛhe lɛ?\n21 Okɛ mumɔŋ nibii aye klɛŋklɛŋ gbɛhe, ni ohi shi yɛ naa daa. Akɛni nibii ni wɔyɔɔ tsumɔ yɛ gbi fɛɛ gbi mli lɛ fa hewɔ lɛ, esa akɛ wɔyɔse nibii ni he hiaa yɛ wɔshihilɛ mli. Kɛjeee nakai lɛ, nibii ni he ehiaaa tsɔ lɛ baahe wɔbe fɛɛ, ni wɔbaaku wɔhiɛ wɔshwie nibii ni he hiaa waa lɛ anɔ. Mɛni esa akɛ efee nɔ ni he hiaa fe fɛɛ yɛ wɔshihilɛ mli? Mɛi babaoo buɔ univɛsiti kɛ ehenɔi ní amɛaaya koni amɛná nitsumɔ ni nyɔmɔwoo babaoo yɔɔ mli lɛ akɛ no he hiaa fe fɛɛ. Kɛlɛ, Yesu wo esɛɛnyiɛlɔi lɛ hewalɛ koni ‘amɛtao Nyɔŋmɔ maŋtsɛyeli lɛ tsutsu.’ (Mateo 6:33) Hɛɛ, ákɛ anɔkwa Kristofoi lɛ wɔkɛ Nyɔŋmɔ Maŋtsɛyeli lɛ yeɔ klɛŋklɛŋ gbɛhe yɛ wɔshihilɛ mli. Esa akɛ wɔshihilɛ gbɛ—yiŋ ni wɔkpɛɔ, otii ni wɔkɛmamɔɔ wɔhiɛ, kɛ nibii ni wɔtiuɔ sɛɛ lɛ—atsɔɔ akɛ Maŋtsɛyeli lɛ he nibii kɛ Nyɔŋmɔ suɔmɔnaa nii he hiaa wɔ kwraa fe heloonaa nibii kɛ je lɛŋ nibii asɛɛtiumɔ.\n“MIYIŊKPƐƐ LƐ EHA MINÁ MIISHƐƐ NI MITSUI ENYƆ MIMLI”\n“Akɛni mibɔ mɔdɛŋ waa yɛ skul hewɔ lɛ, miná hegbɛ akɛ maya skul ko ni atsɔɔ nii waa yɛ jɛmɛ ni yɔɔ New York City ní miwooo minikasemɔ lɛ he nyɔmɔ ko kwraa. Ataa nyɛ minɔ koni miŋmala woji anɔ nii kɛbi gbɛ yɛ univɛsitii srɔtoi ni abuɔ waa lɛ amli. Univɛsitii nɛɛ fioo kpɛlɛ minɔ, ni univɛsiti ko ni ehe gbɛi waa yɛ United States lɛ po kpɛlɛ minɔ akɛ miba skul lɛ akɛ mɔ ni wooo enikasemɔ lɛ he nyɔmɔ. Shi mikpoo enɛ yɛ yiŋtoi enyɔ komɛi ahewɔ. Miyɔse jeŋba he naagba ni mayaje mli kɛ́ mishi shĩa kɛyahi skul lɛ, ni agbɛnɛ hu ekã mitsui nɔ diɛŋtsɛ akɛ matsu gbɛgbamɔ nitsumɔ lɛ.\n“Amrɔ nɛɛ mikɛ nɔ ni fe afii 20 esɔmɔ akɛ daa gbɛgbalɔ. Mikɛ ekãa etsu sɔɔmɔ nitsumɔ lɛ fãi srɔtoi—misɔmɔ yɛ he ni hiamɔ lɛ da yɛ, miye mibua kui ni mamɔɔ Maŋtsɛyeli Asai, ni mitsu nii kɛye ebua mɛi ni oshara eba amɛnɔ lɛ. Amrɔ nɛɛ, eŋɔɔ minaa akɛ mikɛ kuu ko ni wieɔ maŋ kroko nɔ wiemɔ yɛ New York City lɛ miisɔmɔ.\n“Kɛ́ mifo misɛɛ mikwɛ be-fɛɛ sɔɔmɔ nitsumɔ ni mitsu lɛ, minaa akɛ ajɔɔ mi diɛŋtsɛ. Miyiŋkpɛɛ lɛ eha miná miishɛɛ ni mitsui enyɔ mimli. Nɔ ko kwraa bɛ ni hi fe niiashikpamɔi kɛ nanemɛi ni miná lɛ.”—Zenaida.\nOKƐ EKÃA ATSU SHIƐMƆ NITSUMƆ LƐ\nWɔbaanyɛ wɔtsɔɔ akɛ wɔsumɔɔ Yehowa kɛtsɔ shiɛmɔ nitsumɔ lɛ ni wɔkɛaaye klɛŋklɛŋ gbɛhe lɛ nɔ\n22, 23. (a) Mɛni ji anɔkwa Kristofoi anitsumɔ titri, ni mɛɛ gbɛ nɔ wɔɔtsɔ wɔtsɔɔ yɛ akɛ nitsumɔ nɛɛ he hiaa wɔ? (Kwɛmɔ akrabatsa ni yitso ji “ Miyiŋkpɛɛ lɛ Eha Miná Miishɛɛ ni Mitsui Enyɔ Mimli” lɛ.) (b) Te otswa ofai shi yɛ oheloonaa nitsumɔ lɛ he oha tɛŋŋ?\n22 Akɛni wɔle akɛ wɔbote naagbee gbii lɛ amli vii hewɔ lɛ, wɔkɛ wɔjwɛŋmɔ maa anɔkwa Kristofoi anitsumɔ titri ni ji shiɛmɔ kɛ kaselɔfeemɔ nitsumɔ lɛ nɔ. (Mateo 24:14; 28:19, 20) Taakɛ Yesu ni ji wɔ-Nɔkwɛmɔnɔ lɛ fee lɛ, wɔmiisumɔ ni wɔkɛ wɔhe awo nitsumɔ ni hereɔ mɔ yiwala nɛɛ mli vii. Mɛɛ gbɛ nɔ wɔɔtsɔ wɔtsɔɔ yɛ akɛ nitsumɔ nɛɛ he hiaa wɔ? Nyɔŋmɔ webii lɛ ateŋ mɛi babaoo jɛɔ amɛtsui muu fɛɛ mli amɛtsuɔ shiɛmɔ nitsumɔ lɛ akɛ asafo mli shiɛlɔi. Amɛteŋ mɛi komɛi hu eto amɛshihilɛ he gbɛjianɔ ni amɛmiisɔmɔ akɛ gbɛgbalɔi loo maŋsɛɛ sanekpakpa shiɛlɔi. Akɛni fɔlɔi babaoo eyɔse akɛ mumɔŋ otii ni mɔ kɛ aaama ehiɛ lɛ ahe yɛ sɛɛnamɔ hewɔ lɛ, amɛwoɔ amɛbii lɛ hewalɛ koni amɛkɛ be-fɛɛ sɔɔmɔ nitsumɔ lɛ afee amɛnitsumɔ. Ani Maŋtsɛyeli jajelɔi ni yɔɔ ekãa lɛ náa amɛdeŋmegbomɔ yɛ shiɛmɔ nitsumɔ lɛ mli lɛ he sɛɛ? Hɛɛ, amɛnáa he sɛɛ! Susuma muu fɛɛ mli ni ajɛɔ asɔmɔɔ Yehowa lɛ haa mɔ tsui nyɔɔ emli ni enáa miishɛɛ kɛ jɔɔmɔi babaoo.—Kanemɔ Abɛi 10:22.\n23 Wɔteaŋ mɛi pii kɛ be babaoo tsuɔ nii koni wɔweku lɛ mli bii lɛ anine atɛke amɛtsɛŋ. Kaimɔ akɛ Yehowa miisumɔ ni wɔgbo deŋme ni wɔye emli nii kpakpai lɛ amli ŋɔɔmɔ. Kɛ́ wɔba wɔjeŋ yɛ gbɛ ni kɛ esusumɔ yɛ nitsumɔ he kɛ eshishitoo mlai ni kɔɔ he lɛ kpãa gbee nɔ lɛ, wɔbaaná miishɛɛ yɛ wɔnitsumɔi amli. Shi nyɛhaa wɔtswaa wɔfai shi akɛ wɔhaŋ wɔheloonaa nitsumɔ agbala wɔjwɛŋmɔ kɛjɛ wɔnitsumɔ titri, ni ji Nyɔŋmɔ Maŋtsɛyeli lɛ he sanekpakpa lɛ shiɛmɔ lɛ nɔ. Kɛ́ wɔkɛ nitsumɔ nɛɛ ye klɛŋklɛŋ gbɛhe yɛ wɔshihilɛ mli lɛ, wɔkɛtsɔɔ akɛ wɔsumɔɔ Yehowa, ni no baaha wɔya nɔ wɔhi esuɔmɔ lɛ mli.\n^ kk. 6 Aheɔ ayeɔ akɛ Hela wiemɔ ni atsɔɔ shishi akɛ ‘tsoŋaalɔ’ lɛ kɔɔ “mɛi fɛɛ ni tsuɔ tso he nii lɛ ahe, kɛ́ amɛmaa tsu jio, amɛkpɛɔ tsu mli nibii jio, amɛfeɔ nibii krokomɛi ni akɛ tso feɔ lɛ jio.”\n^ kk. 17 Kɛ́ ootao otii ni kɔɔ nitsumɔ he saji ni esa akɛ wɔsusu he lɛ ahe saji ni yɔɔ fitsofitso lɛ, kwɛmɔ April 15, 1999 Buu-Mɔɔ lɛ baafa 28-30, kɛ The Watchtower, July 15, 1982 lɛ baafa 26 lɛ.\nMaŋtsɛyeli Shiɛmɔ—Agbɛ Sanekpakpa lɛ Ashwã Je Lɛŋ Fɛɛ


Ye Ohe Nɔ—Galatiabii 5:22, 23 | Nikasemɔ\nKANEMƆ YƐ Afrikaans Albania Amerika Mumuii Awiemɔ Amharic Amis Angola Mumuii Awiemɔ Arabic Argentina Mumuii Awiemɔ Armenia Armenia (West) Australia Mumuii Awiemɔ Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Blɔfo Bolivia Mumuii Awiemɔ Boulou Brazil Mumuii Awiemɔ Britian Mumuii Awiemɔ Bulgaria Catalan Cebuano Chichewa Chile Mumuii Awiemɔ China Mumuii Awiemɔ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chol Chuvash Cibemba Cinyanja Colombia Mumuii Awiemɔ Croatia Cuban Sign Language Czech Czech Mumuii Awiemɔ Dangme Denmark Digor Douala Dutch Ecuador Mumuii Awiemɔ Edo Efik Estonia Ewe Fiji Filipi Mumuii Awiemɔ Finland Finland Mumuii Awiemɔ Fon French French Mumuii Awiemɔ Ga Garifuna Georgia Germany Germany Mumuii Awiemɔ Guarani Gujarat Gun Haitian Creole Hausa Hebri Hela Hela Mumuii Awiemɔ Herero Hiligaynon Hindi Hiri Motu Hungary Hungary Mumuii Awiemɔ Ibanag Iceland Igbo Iloko India Mumuii Awiemɔ Indonesia Indonesia Mumuii Awiemɔ Isoko Italia Italia Mumuii Awiemɔ Japan Japan Mumuii Awiemɔ Jula Kabiye Kannada Kenya Mumuii Awiemɔ Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Korea Mumuii Awiemɔ Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvia Lingala Lithuania Luganda Lunda Luo Luvale Macedonia Malagasy Malawi Mumuii Awiemɔ Malay Malayalam Mam Mambwe-Lungu Marathi Maya Mazatec (Huautla) Mbunda Mexico Mumuii Awiemɔ Mingrelian Mixe (North Central) Mongolia Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norway Nzema Okpe Oromo Ossetia Otetela Pangasinan Papiamento (Curaçao) Paraguay Mumuii Awiemɔ Persia Peru Mumuii Awiemɔ Pidgin (Cameroon) Pohnpei Poland Poland Mumuii Awiemɔ Portugal Mumuii Awiemɔ Portuguese (Brazil) Punjabi Quebec Mumuii Awiemɔ Quechua (Ancash) Quechua (Bolivia) Romania Romania Mumuii Aweimɔ Russia Russia Mumuii Awiemɔ Samoa Sango Sepedi Serbia (Roma) Serbian (Cyrillic) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Mumuii Awiemɔ Slovenia Solomon Islands Pidgin South Africa Mumuii Awiemɔ Spania Spania Mumuii Awiemɔ Sranantongo Swahili Swahili (Congo) Swati Sweden Tagalog Taiwan Mumuii Awiemɔ Tajiki Tamil Tatar Telugu Tetun Dili Thailand Tigrinya Tiv Tlapanec Tojolabal Tok Pisin Tonga Totonac Tshiluba Tsonga Turkey Turkmen Tuvalu Twi Tzeltal Tzotzil Ukrain Urhobo Uzbek Venda Venezuela Mumuii Awiemɔ Vietnam Waray-Waray Wolaita Xhosa Yoruba Zande Zapotec (Isthmus) Zimbabwe Mumuii Awiemɔ Zulu\n“Mumɔ lɛ yibiiwoo ji . . . henɔyeli.”—GAL. 5:22, 23.\nLALAI: 121, 36\nMɛni wɔkaseɔ yɛ bɔ ni Nyɔŋmɔ etsu Satan atuatsemɔ lɛ he nii ehã lɛ mli?\nTsĩi mɛi komɛi ni ye amɛhe nɔ kɛ mɛi komɛi ni efeee nakai ni awie amɛhe yɛ Biblia lɛ mli lɛ atã.\nKɛ́ wɔkase Biblia lɛ, mɛɛ gbɛ nɔ ebaanyɛ eye ebua wɔ ni wɔye wɔhe nɔ?\n1, 2. (a) Mɛɛ naagbai mɛi ni nyɛɛɛ amɛhe nɔ amɛye lɛ náa? (b) Mɛni hewɔ ehe miihia ni wɔkase henɔyeli he sane ŋmɛnɛ?\nHENƆYELI ji su kpakpa, ni Yehowa baanyɛ aye abua wɔ ni wɔjie su nɛɛ kpo. (Gal. 5:22, 23) Yehowa nyɛɔ eyeɔ ehe nɔ yɛ shihilɛ fɛɛ shihilɛ mli be fɛɛ be. Shi adesai ji wɔ, ni wɔyeee emuu, ni enɛ hewɔ lɛ, jeee be fɛɛ be wɔnyɛɔ wɔyeɔ wɔhe nɔ. Naagbai ni mɛi kɛkpeɔ ŋmɛnɛ lɛ pii yɛ ni eji amɛnyɛ amɛye amɛhe nɔ kulɛ, amɛkɛkpeŋ. Akɛ nɔkwɛmɔnɔ lɛ, henɔyeli ni mɛi bɛ lɛ hewɔ lɛ, amɛtsiɔ be amɛwoɔ be mli, ni enɛ nyɛɔ esaa amɛmɔdɛŋbɔɔ yɛ skul loo nitsumɔhe lɛ he. Kɛfata he lɛ, henɔyeli ni mɛi bɛ lɛ hewɔ lɛ, amɛjɛɔ mɛi, amɛtɔɔ dãa, amɛyeɔ mɛi awui, amɛtseɔ amɛhefatalɔi gbãla, amɛmɔɔ nyɔmɔ, sui gbohii kaa amɛhe, awoɔ amɛ tsuŋ, amɛhaoɔ waa, amɛnáa bɔlɛnamɔ mli helai, ni amɛhiɛɔ hɔ ni tsɛmɛi bɛ he.—Lala 34:12-15.\n2 Mɛi ni nyɛɛɛ amɛhe nɔ amɛye lɛ tsɛɔ naagbai amɛhãa amɛ diɛŋtsɛ amɛhe kɛ mɛi krokomɛi, ni nyɛsɛɛ nɛɛ mɛi ni tamɔ nakai lɛ ayi efa waa. Shi enɛ efeee wɔ naakpɛɛ, ejaakɛ Nyɔŋmɔ Wiemɔ lɛ gba akɛ, yɛ ‘naagbee gbii lɛ amli lɛ, mɛi ni nyɛɛɛ amɛhe nɔ amɛye’ lɛ ayi baafa.—2 Tim. 3:1-3.\n3. Mɛni hewɔ ehe miihia ni wɔye wɔhe nɔ?\n3 Mɛni hewɔ ehe miihia ni wɔye wɔhe nɔ? Susumɔ yiŋtoi enyɔ ni he hiaa nɛɛ ahe. Klɛŋklɛŋ lɛ, akpa shi ana akɛ, bei pii lɛ, mɛi ni nyɛɔ amɛyeɔ amɛhenumɔi anɔ lɛ náaa naagbai pii. Agbɛnɛ hu, amɛnyɛɔ amɛkɛ mɛi hiɔ shi jogbaŋŋ, amɛmli fuuu mramra, amɛyeee amɛtsui tuutu, ni amɛhaooo amɛhe tsɔ yɛ nibii ahe. Nɔ ni ji enyɔ lɛ, dani wɔbaanyɛ wɔsa Nyɔŋmɔ hiɛ lɛ, esa akɛ wɔnyɛ wɔye akɔnɔi fɔji anɔ, ni wɔjo kai anaa foi. Enɛ ni Adam kɛ Hawa eyanyɛɛɛ amɛfee lɛ. (1 Mose 3:6) Ŋmɛnɛ lɛ, mɛi pii ekɔ amɛnane ni amɛkɛ naagbai babaoo miikpe.\n4. Mɛni esa akɛ mɛi ni náaa lɛ mlɛo akɛ amɛbaaye amɛhe nɔ lɛ akai koni no awo amɛ hewalɛ?\n4 Yehowa le akɛ adesa ko bɛ ni baanyɛ aye ehe nɔ be fɛɛ be yɛ shihilɛ fɛɛ shihilɛ mli, ejaakɛ wɔyeee emuu. Enɛ hewɔ lɛ, eesumɔ ni eye ebua wɔ ni wɔnyɛ wɔye akɔnɔi fɔji anɔ. (1 Maŋ. 8:46-50) Yehowa ji wɔnaanyo, ni esumɔɔ wɔsane. Emli hi hã mɛi fɛɛ ni miitao amɛsɔmɔ lɛ shi amɛnáaa lɛ mlɛo kwraa akɛ amɛbaaye amɛhe nɔ yɛ nibii komɛi amli lɛ, ni ewoɔ amɛ hewalɛ. Yɛ nikasemɔ nɛɛ mli lɛ, wɔbaasusu bɔ ni Yehowa eye ehe nɔ yɛ shihilɛi komɛi amli lɛ he. No sɛɛ lɛ, wɔbaasusu mɛi komɛi ni awie amɛhe yɛ Biblia lɛ mli ni ye amɛhe nɔ kɛ mɛi komɛi ni efeee nakai lɛ hu ahe, ni wɔkwɛ nibii komɛi ni baanyɛ aye abua wɔ ni wɔye wɔhe nɔ.\nYEHOWA NƆKWƐMƆNƆ KPAKPA LƐ\n5, 6. Mɛɛ nɔkwɛmɔnɔ kpakpa Yehowa efee yɛ henɔyeli gbɛfaŋ?\n5 Yehowa yeɔ ehe nɔ be fɛɛ be yɛ shihilɛ fɛɛ shihilɛ mli, ejaakɛ eyeɔ emuu yɛ nɔ fɛɛ nɔ mli. (5 Mose 32:4) Shi wɔ lɛ, wɔyeee emuu. Fɛɛ sɛɛ lɛ, ehe miihia ni wɔsusu henɔyeli he nɔkwɛmɔnɔ kpakpa ni Yehowa efee lɛ he, ejaakɛ no dani wɔbaanyɛ wɔnu nɔ ni henɔyeli ji lɛ shishi jogbaŋŋ, ni wɔkase Nyɔŋmɔ. Mɛɛ shihilɛi komɛi ni sa kadimɔ waa amli Yehowa eye ehe nɔ yɛ?\n6 Susumɔ bɔ ni Yehowa fee enii ehã be ni Satan kɛ kuɛŋtimɔ tse ehiɛ atua lɛ he okwɛ. Nɔ ni Satan fee lɛ yɛ hiɛdɔɔ waa, ni ŋwanejee ko bɛ he akɛ, enifeemɔ lɛ hã ŋwɛibɔfoi anɔkwafoi lɛ ahiɛ fee amɛ yaa ni ewo amɛmli la waa. Ekolɛ, nakai bo hu onuɔ he kɛ́ okwɛ amanehului ni ejɛ Satan atuatsemɔ lɛ mli kɛba lɛ. Shi Yehowa ye ehe nɔ. Ehaaa shi ní ebaafee nɔ ko ni esaaa. Eto etsui shi ni eye jalɛsane. (2 Mose 34:6; Hiob 2:2-6) Yehowa ehã be eshwie mli, ejaakɛ esumɔɔɔ ni mɔ ko mɔ ko hiɛ kpãtãa, “shi moŋ eesumɔ ni mɛi fɛɛ atsake amɛtsui.”—2 Pet. 3:9.\n7. Mɛni wɔkaseɔ yɛ Yehowa nɔkwɛmɔnɔ lɛ mli?\n7 Mɛni wɔkaseɔ yɛ Yehowa nɔkwɛmɔnɔ lɛ mli? Nɔ ni wɔkaseɔ ji akɛ, dani wɔbaawie loo wɔbaafee nɔ ko lɛ, esa akɛ wɔsusu he kɛya shɔŋŋ. Esaaa akɛ wɔhaa shi yɛ nɔ ko nɔ ko mli. Dani wɔbaakpɛ wɔyiŋ yɛ sane ko ni he hiaa waa lɛ he lɛ, esa akɛ wɔto wɔtsui shi kwraa ni wɔsusu he jogbaŋŋ, ni wɔsɔle wɔbi Yehowa hiɛshikamɔ koni wɔnyɛ wɔwie loo wɔfee nɔ ni ja. (Lala 141:3) Kɛ́ mɛi wo wɔmli la lɛ, ewaaa kwraa akɛ wɔbaafee nɔ ko ni esaaa, kɛkɛ lɛ sɛɛ mli lɛ, wɔshwa wɔhe. Wɔteŋ mɛi babaoo ená enɛ mli niiashikpamɔ.—Abɛi 14:29; 15:28; 19:2.\nNYƆŊMƆ TSUJI NI YE AMƐHE NƆ KƐ MƐI NI EFEEE NAKAI\n8. (a) Nɛgbɛ wɔbaanyɛ wɔná henɔyeli he nɔkwɛmɔnii kpakpai yɛ? (b) Be ni Potifar ŋa lɛ ka akɛ ebaalaka Yosef koni ekɛ lɛ abawɔ lɛ, mɛni ye ebua Yosef ni enyɛ eye ehe nɔ? (Kwɛmɔ mfoniri ni yɔɔ nikasemɔ lɛ shishijee lɛ.)\n8 Ani okaiɔ Biblia mli saji komɛi ni hãa wɔnaa nɔ hewɔ ni ehe miihia waa ni wɔye wɔhe nɔ? Ekome ni mɛi pii kaiɔ ji, Yakob bi Yosef sane lɛ. Be ni Yosef sɔmɔɔ yɛ Potifar, ni ji Farao blafoiatsɛ lɛ shĩa lɛ, ekɛ kaa ko kpe. Potifar ŋa lɛ na akɛ Yosef ‘he yɛ fɛo,’ ni eka akɛ ebaalaka lɛ koni ekɛ lɛ abawɔ. Shi Yosef ekpɛlɛɛɛ; eye ehe nɔ. Mɛni ye ebua lɛ ni enyɛ efee nakai? Ŋwanejee ko bɛ he akɛ, ehe be kɛsusu nɔ ni baaba kɛji ekɛ Potifar ŋa lɛ fite gbãla lɛ he. Be ni Potifar ŋa lɛ mɔ Yosef atade lɛ mli koni ekɛ lɛ abawɔ lɛ, Yosef jo foi ni ewie akɛ: “Te aaafee tɛŋŋ ni mafee efɔŋ kpeteŋkpele ni tamɔ nɛkɛ nɛɛ, ni mafee esha mashi Nyɔŋmɔŋ?”—1 Mose 39:6, 9; kanemɔ Abɛi 1:10.\n9. Mɛni obaanyɛ ofee kɛsaa ohe koni onyɛ ojo kaa naa foi?\n9 Mɛni wɔkaseɔ yɛ Yosef sane lɛ mli? Nɔ kome ni wɔkaseɔ ji akɛ, kɛ́ wɔnu he akɛ wɔyafee nɔ ko ni Nyɔŋmɔ sumɔɔɔ lɛ, esa akɛ wɔye wɔhe nɔ. Nyɛmimɛi komɛi yɛ ni dani amɛbaaba anɔkwale lɛ mli lɛ, amɛfeɔ fu, amɛtɔɔ dãa, amɛshɛreɔ zigareti, amɛkɛ tsofai fɔji tsuɔ nii, amɛkɛ amɛhe woɔ bɔlɛnamɔ jeŋba sha mli, loo amɛfeɔ nibii gbohii krokomɛi ni tamɔ nakai. Amɛteŋ mɛi komɛi yɛ ni yɛ amɛbaptisimɔ lɛ sɛɛ po lɛ, nibii gbohii nɛɛ afeemɔ baa amɛtsine yɛ be kɛ beiaŋ. Be fɛɛ be ni obaanu he akɛ ofee nɔ ko ni teɔ shi ewoɔ Yehowa mlai lɛ, hemɔ be ni osusu bɔ ni ebaasa okɛ Yehowa teŋ wekukpaa lɛ he ehã lɛ he. Enɛ baaye abua bo ni onyɛ oye ohe nɔ koni okaŋmɛɛ ohe ohã akɔnɔi fɔji. Tsɔ hiɛ osusu shihilɛi srɔtoi ni baanyɛ afee kaa kɛhã bo lɛ ahe, ni okpɛ oyiŋ yɛ nɔ ni obaafee koni okayaje shihilɛi ni tamɔ nakai lɛ amli lɛ he. (Lala 26:4, 5; Abɛi 22:3) Kɛ́ okɛ kaa ko kpe lɛ, kpa Yehowa fai ni eduro bo hiɛshikamɔ, ni eye ebua bo ni oye ohe nɔ.\n10, 11. (a) Mɛɛ naagba oblahii kɛ oblayei pii kɛkpeɔ yɛ skul? (b) Mɛni baanyɛ aye abua Kristofoi oblahii kɛ oblayei koni amɛkafee nɔ ko ni Nyɔŋmɔ sumɔɔɔ?\n10 Kristofoi oblahii kɛ oblayei ni yɔɔ ŋmɛnɛ lɛ ateŋ mɛi pii kɛ kai ni tamɔ Yosef nɔ lɛ kpeɔ. Amɛteŋ mɔ kome ji Kim. Kim klasbii lɛ ateŋ mɛi babaoo kɛ mɛi náa bɔlɛ Hɔɔ kɛ Hɔgbaa, kɛkɛ lɛ kɛ́ amɛba skul lɛ, amɛba amɛmiigba. Shi Kim kɛ ehe wooo jeŋba sha nɛɛ mli. Ewie akɛ, bei komɛi lɛ, ehe feɔ shoo ni enuɔ he akɛ ebɛ mli ni ayaa. Skulbii lɛ kɛɛ buulu ji lɛ, ni no hewɔ efeee jɔle lɛ. Shi yɛ anɔkwale mli lɛ, Kim hiɛ kã shi moŋ. Ele akɛ, kɛ́ oblahii kɛ oblayei fee jɔle lɛ, ewaaa akɛ amɛkɛ amɛhe baawo bɔlɛnamɔ jeŋba sha mli. (2 Tim. 2:22) Kim skulbii lɛ fɔɔ lɛ bimɔ kɛji ekã he eji oblayoo fro. Kɛ́ amɛbi lɛ nakai lɛ, enáa hegbɛ egbalaa nibii amli etsɔɔ amɛ koni amɛle nɔ hewɔ ni ekɛ mɛi náaa bɔlɛ lɛ. Wɔmiihã Kristofoi oblahii kɛ oblayei fɛɛ ni etswa amɛfai shi akɛ amɛkɛ amɛhe woŋ bɔlɛnamɔ jeŋba sha mli lɛ aekoo! Yehowa hiɛ sɔɔ nyɛ waa diɛŋtsɛ!\n11 Biblia lɛ gbaa wɔ mɛi komɛi ni eyanyɛɛɛ amɛbɔlɛnamɔ akɔnɔi anɔ amɛye lɛ hu ahe sane, ni ehãa wɔleɔ yibii gbohii ni amɛkpa. Kɛ́ okɛ shihilɛ ni tamɔ Kim nɔ lɛ miikpe lɛ, jwɛŋmɔ oblanyo ni bɛ yitsoŋ ni awie ehe yɛ Abɛi yitso 7 lɛ he. Agbɛnɛ hu, susumɔ nɔ ni Amnon fee lɛ he, ni ojwɛŋ nibii gbohii ni jɛ mli kɛba lɛ anɔ. (2 Sam. 13:1, 2, 10-15, 28-32) Fɔlɔi, nyɛbaanyɛ nyɛkɛ nyɛbii lɛ asusu Biblia mli saji nɛɛ ahe yɛ nyɛweku jamɔ lɛ shishi, koni no aye abua amɛ ni amɛye amɛhe nɔ ni amɛhiɛ akã shi.\n12. (a) Mɛɛ gbɛ nɔ Yosef ye ehenumɔi anɔ be ni enyɛmimɛi lɛ ba Ejipt lɛ? (b) Mɛɛ shihilɛi amli ehe baahia ni wɔye wɔhenumɔi anɔ yɛ?\n12 Yosef ye ehe nɔ yɛ shihilɛ kroko hu mli. Be ni enyɛmimɛi lɛ ba Ejipt ni amɛbahe niyenii lɛ, Yosef ejieee ehe shi etsɔɔɔ amɛ. Efee nakai koni ekɛna nɔ tuuntu ni yɔɔ amɛtsui mli. Be ni enyɛɛɛ ehenumɔi anɔ eye dɔŋŋ lɛ, eshi amɛhiɛ eyahɔ he ko ni efo. (1 Mose 43:30, 31; 45:1) Kɛ́ nyɛmi ko loo onaanyo ko fee nɔ ko ni egba onaa lɛ, esa akɛ okase Yosef ni oye ohe nɔ koni okawie loo ofee nɔ ko ni nilee bɛ mli. (Abɛi 16:32; 17:27) Kɛ́ ashwie owekunyo ko kɛje asafo lɛ mli lɛ, esa akɛ oye ohe nɔ ni okɛ lɛ akashara ja ehe ebahia ni ofee nakai yɛ nɔ ko hewɔ. Bei komɛi lɛ, ewa kɛhã wɔ akɛ wɔbaaye wɔhenumɔi anɔ yɛ shihilɛi ni tamɔ nɛkɛ amli, shi kɛ́ wɔkai akɛ Yehowa nɔkwɛmɔnɔ lɛ sɛɛ wɔnyiɛɔ ni eŋaawoo toi wɔboɔ lɛ, no baahã efee mlɛo fioo kɛhã wɔ.\n13. Mɛni wɔkaseɔ yɛ Maŋtsɛ David sane lɛ mli?\n13 Mɔ kroko ni wɔbaanyɛ wɔkase nii kɛjɛ eshihilɛ mli ji Maŋtsɛ David. Eyɛ mli akɛ ahã lɛ hegbɛ ko ni nɔ kwɔ waa moŋ, shi be ni Saul kɛ Shimei fee lɛ dɔlɛ nii lɛ, emli fuuu amɛ, ni asaŋ efeee amɛ nɔ ko. (1 Sam. 26:9-11; 2 Sam. 16:5-10) Shi jeee be fɛɛ be David nyɛ eye ehe nɔ. Akɛ nɔkwɛmɔnɔ lɛ, ekɛ Batsheba fite gbãla. Agbɛnɛ hu, be ni Nabal, kpɛkpɛilɔ lɛ, kɛ lɛ yeee jogbaŋŋ lɛ, emli fu waa. (1 Sam. 25:10-13; 2 Sam. 11:2-4) Fɛɛ sɛɛ lɛ, nibii pii yɛ ni wɔteŋ mɔ fɛɛ mɔ baanyɛ akase yɛ David he. Klɛŋklɛŋ lɛ, esa akɛ asafoŋ onukpai lɛ aye amɛhe nɔ, ni amɛkwɛ jogbaŋŋ koni amɛkaye nyɛmimɛi lɛ anɔ nuŋtsɔmɛi asane. Nɔ ni ji enyɔ lɛ, esaaa akɛ wɔteŋ mɔ ko mɔ ko nuɔ he akɛ enyɛŋ egbee shi kɔkɔɔkɔ kɛ́ aka lɛ.—1 Kor. 10:12.\nNIBII NI BAAYE ABUA BO KONI ONYƐ OYE OHE NƆ\n14. Mɛɛ niiashikpamɔ nyɛmi nuu ko ná? Ni mɛni hewɔ ehe miihia ni wɔ hu wɔye wɔhe nɔ kɛ́ wɔyaje shihilɛ ko ni tamɔ nakai lɛ mli?\n14 Mɛni baaye abua bo koni onyɛ oye ohe nɔ? Susumɔ nyɛmi nuu ko ni atsɛɔ lɛ Luigi lɛ niiashikpamɔ lɛ he okwɛ. Nuu ko kɛ etsɔne bashi enɔ lɛ sɛɛ. Nuu lɛ bɔi Luigi jɛmɔ ni eka akɛ ekɛ lɛ baanɔ, tsɛ, lɛ ji mɔ ni naagba lɛ jɛ. Luigi sɔle ebi Yehowa ni eye ebua lɛ koni emli akafu, ni ebɔ mɔdɛŋ akɛ ebaajɔɔ nuu lɛ tsui he, shi nuu lɛ booo lɛ toi. Nuu lɛ hiɛ bolɔmɔ ni Luigi ŋma etsɔne lɛ nɔmba lɛ ni eshi lɛ etee. Otsi sɛɛ lɛ, Luigi ku esɛɛ ni eyasara yoo ko ni ekɛkpe yɛ shiɛmɔ nɔ. Be ni etee lɛ, naa nuu lɛ! Asomoaŋ, yoo lɛ wu ni. Be ni nuu lɛ na Luigi lɛ, ehiɛ gbo ni ekpa lɛ fai. Ekɛɛ lɛ akɛ ebaawa lɛ koni asaa etsɔne lɛ oya. Nuu lɛ bo Biblia mli sane ni Luigi kɛ eŋa lɛ gbaa lɛ toi ni enya he waa. Bɔ ni nibii tee lɛ lɛ hã Luigi na akɛ, ehi waa akɛ eye ehe nɔ ni emli fuuu be ni sane lɛ ba lɛ, ejaakɛ eji emli fu kulɛ, ekolɛ nibii anaa eyakpaŋ bɔ ni etee lɛ lɛ.—Kanemɔ 2 Korintobii 6:3, 4.\nBɔ ni wɔfeɔ wɔnii wɔhãa kɛ́ mɔ ko fee wɔ nɔ ko lɛ, baanyɛ asa wɔshiɛmɔ nitsumɔ lɛ he (Kwɛmɔ kuku 14)\n15, 16. Mɛɛ gbɛ nɔ Biblia lɛ ni obaakase lɛ baaye abua bo kɛ oweku lɛ ni nyɛnyɛ nyɛye nyɛhe nɔ?\n15 Kɛ́ wɔkɛ hiɛdɔɔ kase Biblia lɛ jogbaŋŋ lɛ, ebaaye ebua wɔ ni wɔnyɛ wɔye wɔhe nɔ. Ani okaiɔ nɔ ni Nyɔŋmɔ kɛɛ Yoshua lɛ? Ekɛɛ lɛ akɛ: “Kaahã nɛkɛ mla wolo nɛɛ mli wiemɔi lɛ miikpa yɛ odaaŋ, shi jwɛŋmɔ he nyɔɔŋ kɛ shwane, koni ojwɛŋ nɔ ni ofee tamɔ bɔ ni aŋma yɛ mli lɛ pɛpɛɛpɛ; ejaakɛ no baahã ofee nɔbatsɛ kɛ hiɛshikalɔ.” (Yosh. 1:8) Mɛɛ gbɛ nɔ Biblia lɛ ni obaakase lɛ baaye abua bo ni oye ohe nɔ?\n16 Tamɔ bɔ ni wɔna yɛ nikasemɔ nɛɛ mli lɛ, Biblia lɛ hãa wɔleɔ mɛi komɛi ni ye amɛhe nɔ lɛ ahe sane kɛ bɔ ni amɛná he sɛɛ amɛhã. Agbɛnɛ hu, ewieɔ mɛi komɛi ni efeee nakai lɛ ahe, ni etsɔɔ wɔ naagbai ni jɛ mli kɛba. Nɔ ko hewɔ Yehowa hã aŋmala saji nɛɛ fɛɛ ashwie shi lɛ. (Rom. 15:4) No hewɔ lɛ, nilee yɛ mli waa akɛ wɔbaakane, wɔkase, ni wɔjwɛŋ nɔ. Kɛ́ okane saji nɛɛ, susumɔ bɔ ni bo kɛ oweku lɛ baanyɛ aná he sɛɛ lɛ he. Kpa Yehowa fai ni eye ebua bo ni okɛ nɔ ni okaseɔ yɛ e-Wiemɔ lɛ mli lɛ atsu nii. Kɛ́ ona akɛ ewa kɛhã bo akɛ obaaye ohe nɔ yɛ shihilɛi komɛi amli lɛ, kaaku ohiɛ oshwie nɔ. Moŋ lɛ, sɔlemɔ yɛ he ni omia ohiɛ waa akɛ obaatsu he nii. (Yak. 1:5) Pɛimɔ asafo lɛ woji lɛ amli, koni ona nibii pɔtɛi ni baanyɛ awa bo ni oye ohe nɔ.\n17. Mɛni fɔlɔi baanyɛ afee kɛye amɛbua amɛbii lɛ koni amɛye amɛhe nɔ?\n17 Fɔlɔi, te nyɛbaafee tɛŋŋ nyɛye nyɛbua nyɛbii lɛ ni amɛye amɛhe nɔ? Akɛ henɔyeli fɔɔɔ mɔ ko mɔ ko; tamɔ bɔ ni eji yɛ sui krokomɛi fɛɛ agbɛfaŋ lɛ, bii kaseɔ kɛjɛɔ amɛfɔlɔi adɛŋ. (Efe. 6:4) No hewɔ lɛ, kɛ́ ona akɛ obii lɛ nyɛɛɛ amɛye amɛhe nɔ lɛ, bi ohe akɛ, ‘Ani mi diɛŋtsɛ lɛ, miyeɔ mihe nɔ?’ Kɛ́ obii lɛ na akɛ oyaa shiɛmɔ kɛ asafoŋ kpeei be fɛɛ be, ni ofeɔ weku jamɔ daa otsi lɛ, ebaaná amɛnɔ hewalɛ kpakpa. Kaahã “dabi” kɛɛmɔ wa kɛhã bo! Yehowa tsɔɔ Adam kɛ Hawa nɔ ni amɛbaanyɛ amɛfee kɛ nɔ ni amɛnyɛŋ amɛfee yɛ trom lɛ mli. Efee nakai koni ekɛye ebua amɛ ni amɛna akɛ, esa akɛ amɛba amɛhe shi amɛhã lɛ. Kɛ́ bo hu otsɔse obii lɛ ni ofee nɔkwɛmɔnɔ kpakpa ohã amɛ lɛ, amɛ hu amɛbaale bɔ ni ayeɔ he nɔ. Kɛ́ otsɔse obii lɛ koni amɛsumɔ Nyɔŋmɔ nɔyeli lɛ ni amɛhi shi yɛ emlai kɛ eshishitoo mlai lɛ anaa lɛ, otsɔɔ amɛ nɔ ko ni jara wa waa diɛŋtsɛ.—Kanemɔ Abɛi 1:5, 7, 8.\n18. Mɛni hewɔ esa akɛ wɔkɛ hiɛshikamɔ ahala wɔnanemɛi?\n18 Kɛ́ fɔlɔi ji wɔ jio, jeee fɔlɔi ji wɔ jio lɛ, esa akɛ wɔkɛ hiɛshikamɔ ahala wɔnanemɛi. No hewɔ lɛ, okɛ mɛi ni baawo bo hewalɛ ni okɛ otii kpakpai amamɔ ohiɛ ni otsi ohe kɛje naagbai ahe lɛ abɔ. (Abɛi 13:20) Kɛ́ okɛ mɛi ni jwɛŋɔ mumɔŋ nibii ahe ni amɛyeɔ amɛhe nɔ lɛ bɔ lɛ, obaakase amɛ ni bo hu obaaye ohe nɔ. Nakai nɔŋŋ bo hu ojeŋba kpakpa lɛ baawo amɛ hewalɛ. Kɛ́ wɔtee nɔ wɔye wɔhe nɔ lɛ, wekukpaa kpakpa baaya nɔ ahi wɔ kɛ Nyɔŋmɔ teŋ daa, wɔshihilɛ baaŋɔɔ, ni wɔbaaná wɔsuɔlɔi kɛ wɔnanemɛi anɔ hewalɛ kpakpa.\nKɛmaje Mɔ Ko Kɛmaje Mɔ Ko Ye Ohe Nɔ


Gbɛ Ni Kɛ Mɔ Yaa Miishɛɛ Shihilɛ Mli Ekoŋŋ—Hiɛnɔkamɔ Kɛhã Adesai\nKANEMƆ YƐ Albania Altai Bashkir Blɔfo Cebuano Chinese Mandarin (Simplified) Chinese Mandarin (Traditional) Croatia Czech Czech Mumuii Awiemɔ Denmark Dutch Ecuador Mumuii Awiemɔ Estonia Faroese Finland French French Mumuii Awiemɔ Ga Germany Germany Mumuii Awiemɔ Greenland Hebri Hela Hiligaynon Hindi Hungary Hungary Mumuii Awiemɔ Iloko Indonesia Italia Italia Mumuii Awiemɔ Japan Japan Mumuii Awiemɔ Kirghiz Korea Korea Mumuii Awiemɔ Latvia Lithuania Macedonia Myanmar New Zealand Mumuii Awiemɔ Norway Norway Mumuii Awiemɔ Persia Poland Poland Mumuii Awiemɔ Portugal Portugal Mumuii Awiemɔ Quechua (Bolivia) Romania Russia Russia Mumuii Awiemɔ Serbia (Roma) Serbian (Cyrillic) Sinhala Slovak Slovenia Spania Swahili Sweden Swedish Mumuii Awiemɔ Swiss German Mumuii Awiemɔ Tagalog Tamil Thailand Ukrain Uzbek\nGbɛ Ni Kɛ Mɔ Yaa Miishɛɛ Shihilɛ Mli Ekoŋŋ\nEYƐ mli akɛ adesai ebote yakayaka shihilɛ gbɛ mli ákɛ nɔ ni jɛ atua ni amɛtse amɛshi ŋwɛi nɔyeli lɛ mli kɛba moŋ, shi Nyɔŋmɔ shiii adesai akɛ mɛi ni bɛ hiɛnɔkamɔ. Biblia lɛ tsɔɔ mli akɛ: “Aŋɔ bɔɔ nii lɛ awo yakayakanii ashishi, jeee amɛ diɛŋtsɛ amɛsuɔmɔ naa, shi moŋ yɛ mɔ ni ba amɛ shi lɛ hewɔ, yɛ nɔhiɛkamɔ mli; akɛ bɔɔ nii lɛ diɛŋtsɛ hu baaye amɛhe kɛjɛ fitemɔ nyɔŋyeli lɛ mli kɛya Nyɔŋmɔ bii lɛ anunyam heyeli lɛ mli.” (Romabii 8:20, 21) Hɛɛ, Nyɔŋmɔ kɛ hiɛnɔkamɔ ha klɛŋklɛŋ adesai gbalashihilɛ mli hefatalɔi abii lɛ. No ji hiɛnɔkamɔ ni ma shi shiŋŋ ni ji akɛ abaaha adesai aye amɛhe kɛjɛ esha kɛ gbele ni amɛná akɛ gboshinii lɛ mli. Abaanyɛ aha amɛná amɛkɛ Yehowa Nyɔŋmɔ teŋ wekukpaa ni bɛŋkɛ kpaakpa mli ŋɔɔmɔ ekoŋŋ. Yɛ mɛɛ gbɛ nɔ?\nNyɔŋmɔ kɛ hiɛnɔkamɔ ha adesai koni anyɛ aha amɛye amɛhe kɛjɛ esha kɛ gbele nyɔŋyeli mli\n2 Beni Adam kɛ Hawa fee esha lɛ, amɛshɔ hegbɛ ni amɛ seshibii lɛ aaaná akɛ amɛaaná shihilɛ ni yɔɔ miishɛɛ kɛya naanɔ yɛ shikpɔŋ nɔ lɛ kɛjɛ amɛdɛŋ. Amɛhɔ̃ɔ amɛ wɔsɛɛ be weku lɛ amɛwo esha kɛ gbele nyɔŋyeli shishi ni amɛkɛtsake hegbɛ ni amɛaaná akɛ amɛaakpɛ amɛyiŋ yɛ nɔ ni ja kɛ nɔ ni ejaaa he kɛha amɛhe lɛ. Akɛni amɛfɔ amɛshwiei lɛ amɛwo nakai weku lɛ mli hewɔ lɛ, abaanyɛ akɛ amɛshwiei lɛ ato nyɔ̃ji ni akɛ amɛ eyato ŋshɔkpɔ ni yɔɔ he ko shɔŋŋ ni nɔyelɔi ni waa mɔ yi yeɔ nɔ yɛ jɛmɛ akɛ maŋtsɛmɛi lɛ he. Yɛ anɔkwale mli lɛ, gbele eye adesai ni maŋtsɛ kroko eŋɔ amɛ akɛ enyɔ̃ji lɛ anɔ maŋtsɛ—esha. (Romabii 5:14, 21) Etamɔ nɔ ni mɔ ko kwraa bɛ ni baahere amɛ. Sane lɛ ji akɛ, amɛblematsɛ lɛ ji mɔ ni hɔ̃ɔ amɛ ewo nyɔŋyeli mli! Shi nuu ko ni feɔ mɔ ejurɔ tsu ebinuu, ni ekɛ jara lɛ fɛɛ ni he hiaa koni amɛha mɛi fɛɛ ni yɔɔ nyɔŋyeli mli lɛ aná heyeli ba.—Lala 51:7; 146:4; Romabii 8:2.\n3 Yɛ mfonirifeemɔ nii nɛɛ mli lɛ, nuu lɛ ni here nyɔ̃ji lɛ ayiwala lɛ damɔ shi kɛha Yehowa Nyɔŋmɔ. Binuu ni kɛ jara lɛ ba koni akɛná heyeli lɛ ji Yesu Kristo. Ehi shi akɛ Nyɔŋmɔ Bi koome dani ebatsɔ adesa. (Yohane 3:16) Lɛ ji Yehowa klɛŋklɛŋ bɔɔ nɔ, ni bɔɔ nii krokomɛi fɛɛ ni yɔɔ jeŋ muu lɛ ba shihilɛ mli kɛtsɔ enɔ. (Kolosebii 1:15, 16) Yehowa tsɔ naakpɛɛ gbɛ nɔ etsake mumɔŋ Bi nɛɛ wala ewo oblayoo fro ko fɔmɔ kotoku mli koni anyɛ afɔ abifao lɛ akɛ adesa ni yeɔ emuu, ni no ji jara ni he hiaa ni abaanyɛ akɛtsu ŋwɛi jalɛsaneyeli taomɔ nii ahe nii.—Luka 1:26-31, 34, 35.\n4 Beni Yesu eye aaafee afii 30 lɛ, abaptisi lɛ yɛ Yordan Faa lɛ mli. Mumɔ krɔŋkrɔŋ lɛ, aloo Nyɔŋmɔ nitsumɔ hewalɛ lɛ fɔ lɛ mu beni abaptisiɔ lɛ lɛ. No hewɔ lɛ, ebatsɔ Kristo lɛ, ní eshishitsɔɔmɔ ji “Mɔ ni Afɔ Lɛ Mu.” (Luka 3:21, 22) Yesu sɔɔmɔ nitsumɔ ni tee nɔ yɛ shikpɔŋ nɔ lɛ he afii etɛ kɛ fã. Yɛ nakai afii lɛ amli lɛ, etsɔɔ esɛɛnyiɛlɔi lɛ “Nyɔŋmɔ maŋtsɛyeli lɛ” ni ji ŋwɛi nɔyeli ni adesai baaku sɛɛ ahi shishi ni amɛná amɛkɛ Yehowa Nyɔŋmɔ teŋ toiŋjɔlɛ wekukpaa lɛ he sane. (Luka 4:43; Mateo 4:17) Yesu le gbɛ ni adesai baatsɔ nɔ amɛná miishɛɛ shihilɛ, ni ekɛ gbɛtsɔɔmɔi diɛŋtsɛ ni kɔɔ miishɛɛnamɔ he lɛ ha esɛɛnyiɛlɔi lɛ. Mɛni hewɔ ogbeleee Mateo yitso 5 kɛyashi 7 yɛ o-Biblia lɛ mli ni okane nii ni etsɔɔ yɛ Gɔŋ nɔ Shiɛmɔ lɛ mli lɛ ekomɛi?\nAni odaŋ mɔ ni jie bo kɛjɛ nyɔŋyeli mli lɛ shi babaoo?\n5 Ákɛ mɔ ni tamɔɔɔ Adam lɛ, Yesu fee toiboo eha Nyɔŋmɔ yɛ nɔ fɛɛ nɔ mli. “Efeee esha.” (1 Petro 2:22; Hebribii 7:26) Yɛ anɔkwale mli lɛ, eyɛ hegbɛ akɛ ehiɔ shi yɛ shikpɔŋ nɔ kɛyaa naanɔ, shi ‘eŋɔ ewala eŋmɛ shi’ koni ekɛwo nɔ ni Adam laaje lɛ he nyɔmɔ eha Nyɔŋmɔ. Beni Yesu yɔɔ sɛŋmɔtso lɛ nɔ lɛ, ekɛ adesa wala ni eye emuu ni eyɔɔ lɛ ha. (Yohane 10:17; 19:17, 18, 28-30; Romabii 5:19, 21; Filipibii 2:8) Nakai feemɔ ha Yesu kɛ kpɔmɔnɔ lɛ ha, aloo ewo jara ni he hiaa ni akɛbaahe adesai kɛjɛ esha kɛ gbele nyɔŋyeli mli lɛ he nyɔmɔ. (Mateo 20:28) Bo lɛ susumɔ he akɛ ootsu nii dɛŋdɛŋ yɛ he ko ni nyɔmɔwoo fioo ko pɛ onáa, ni oyɛ nyɔŋyeli mli diɛŋtsɛ. Ani odaŋ mɔ ni to gbɛjianɔ koni akpɔ̃ bo kɛjɛ nyɔŋyeli mli kɛ mɔ ni kɛ ehe ha koni ekɛ ewala ashã afɔle aha bo yɛ onɔ̃ lɛ najiaŋ lɛ shi babaoo? Agbele gbɛ ko naa aha bo kɛtsɔ kpɔmɔnɔ gbɛjianɔtoo lɛ nɔ koni oku osɛɛ kɛya Nyɔŋmɔ jeŋ muu fɛɛ weku lɛ mli ni oná shihilɛ ni miishɛɛ yɔɔ mli diɛŋtsɛ, ní oye ohe kɛjɛ esha kɛ gbele nyɔŋyeli mli.—2 Korintobii 5:14, 15.\n6 Le ni aaale Yehowa mɔbɔnalɛ ni esaaa wɔ lɛ ni ohiɛ aaasɔ lɛ haa onáa yiŋtoo babaoo ni ooodamɔ nɔ okɛ nilee wiemɔi ni yɔɔ Biblia lɛ mli lɛ atsu nii yɛ bo diɛŋtsɛ oshihilɛ mli. Ŋɔɔ shishitoo mlai ni wa fe fɛɛ lɛ ateŋ ekome ni okɛaatsu nii lɛ akɛ nɔkwɛmɔnɔ—mɛi krokomɛi ni okɛ amɛhe eshai aaake amɛ kɛ́ amɛtɔ̃ onɔ. Ani okaiɔ wiemɔi ni anaa yɛ Kolosebii yitso 3, kukuji 12 kɛyashi 14 ni wɔsusu he yɛ Nikasemɔ 2 lɛ mli lɛ? Nakai ŋmalɛi kukuji lɛ wo bo hewalɛ koni okɛ mɛi krokomɛi ahe eshai ake amɛ kɛ́ ekolɛ oyɛ nɔ ni okɛaatsɔɔ akɛ osane ja po. Shishinumɔ ni yɔɔ sɛɛ lɛ tsɔɔ nɔ hewɔ, akɛ: “Taakɛ bɔ ni [Yehowa, NW] hu ŋɔfa nyɛ lɛ, nakai nyɛ hu nyɛfea.” Kɛ ohiɛ sɔ nɔ ni Yehowa kɛ Yesu Kristo efee eha adesai lɛ jogbaŋŋ nɔŋŋ pɛ lɛ, ebaatsirɛ bo koni okɛ mɛi krokomɛi ahe eshai ake amɛ yɛ nɔ fɛɛ nɔ ni ekolɛ amɛfee amɛshi bo lɛ sɛɛ, titri lɛ, kɛ́ amɛshwa amɛhe ni amɛkpa fai.\n1. Ani Yehowa eŋmɛɛ adesai ahe ni amɛbɛ hiɛnɔkamɔ?\n2. Wɔbaanyɛ wɔkɛ nɔ ni Adam fee eshwiei lɛ ato mɛni he?\n3. Mɛni hewɔ oblayoo fro fɔ Yesu Kristo lɛ?\n4. Mɛni ji Yesu Kristo nitsɔɔmɔi lɛ ekomɛi, ni mɛni hewɔ emɔɔ shi waa nakai lɛ?\n5, 6. Te bo diɛŋtsɛ onuɔ nɔ ni Yehowa kɛ Yesu efee kɛha adesai lɛ he ohaa tɛŋŋ?\nKɛ́ okane sane nɛɛ lɛ, obaale nɔ hewɔ ni Yesu gbo, nɔ ni kpɔmɔnɔ lɛ ji, kɛ nɔ ni Yesu feɔ bianɛ.\nBiblia lɛ tsɔɔ bɔ ni Yesu gbele lɛ he miihia waa hã. Ani yiŋtoo ko hewɔ egbo lɛ?


Ani Nyɔŋmɔ Le Nɔ ni Baaba Wɔsɛɛ?\nBuu-Mɔɔ | May 2014\nKANEMƆ YƐ Afrikaans Albania Amharic Arabic Armenia Armenia (West) Aymara Bislama Blɔfo Bulgaria Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatia Czech Dangme Denmark Dutch Efik Estonia Ewe Finland French Ga Georgia Germany Guarani Gun Haitian Creole Hebri Hela Hiligaynon Hungary Igbo Iloko Indonesia Italia Japan Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korea Krio Latvia Lingala Lithuania Luganda Luo Macedonia Malagasy Malta Maya Mizo Moore Myanmar Nepali Ngabere Norway Nzema Oromo Ossetia Papiamento (Aruba) Papiamento (Curaçao) Persia Poland Portuguese (Brazil) Quechua (Ayacucho) Quechua (Bolivia) Quichua (Imbabura) Romania Russia Samoa Sango Sepedi Serbia (Roma) Serbian (Cyrillic) Sesotho (Lesotho) Setswana Shona Silozi Sinhala Slovak Slovenia Spania Sranantongo Swahili Swahili (Congo) Sweden Tagalog Tatar Thailand Tigrinya Tiv Tshiluba Tsonga Turkey Tuvalu Twi Ukrain Umbundu Urdu Vietnam Wayuunaiki Xhosa Yoruba Zande Zulu\nAni Mɔ ko Baanyɛ Ale Nɔ ni Baaba Wɔsɛɛ?\nWɔ fɛɛ wɔsusuɔ wɔsɛɛ he. Wɔsusuɔ bɔ ni wɔ kɛ wɔsuɔlɔi ashihilɛ baaji ahã wɔsɛɛ lɛ he. Wɔbiɔ wɔhe saji tamɔ: ‘Ani mibii lɛ baaná shihilɛ kpakpa wɔsɛɛ? Ani oshara ko baahã je lɛ hiɛ akpata? Mɛni manyɛ mafee bianɛ koni mishihilɛ ahi wɔsɛɛ?’ Ebɛ naakpɛɛ akɛ wɔɔbi wɔhe saji ni tamɔ enɛɛmɛi; yɛ wɔfɔmɔŋ su naa lɛ, wɔ fɛɛ wɔsumɔɔ ni awo wɔ hewalɛ, wɔjwɛŋmɔŋ akã wɔ shi, nibii aya nɔ jogbaŋŋ ahã wɔ, ni wɔmii ashɛ wɔhe be fɛɛ be. Kɛ́ onyɛ oná nɔmimaa yɛ nɔ ni baaba wɔsɛɛ lɛ he lɛ, obaanyɛ oto gbɛjianɔ yɛ heloŋ kɛ henumɔŋ fɛɛ koni onyɛ okpee nɔ ni baaba lɛ naa.\nNo hewɔ lɛ, wɔsɛɛ lɛ, te oshihilɛ baaji ahã tɛŋŋ? Ani mɔ ko baanyɛ ale? Mɛi komɛi ni he esa waa lɛ ebɔ mɔdɛŋ akɛ amɛaagba nɔ ni baaba wɔsɛɛ. Nibii ni amɛgba lɛ ekomɛi eba mli, shi pii hu baaa mli. Kɛ̃lɛ, Nyɔŋmɔ baanyɛ agba nɔ ni baaba wɔsɛɛ lɛ ni eba mli pɛpɛɛpɛ. Ewiemɔ lɛ kɛɔ akɛ: “Mi ní mijɛɔ shishijee lɛ mijajeɔ naagbee nii lɛ, ni mijɛɔ blema beebe mijajeɔ nii ní anáko afee lɛ.” (Yesaia 46:10) Ani nibii ni Nyɔŋmɔ wieɔ lɛ baa mli pɛpɛɛpɛ?\nANI NIBII NI NYƆŊMƆ EWIE LƐ EBA MLI?\nMɛni hewɔ esa akɛ ole kɛji nibii ni Nyɔŋmɔ gba yɛ blema lɛ ba mli loo ebaaa mli lɛ? Kɛ́ be fɛɛ be ni kɔɔyɔŋ tsakemɔ he adafitswalɔ ko tswa nɔ ko ni baaba lɛ he adafi ni ebaa mli lɛ, ani oheŋ ewiemɔ oyeŋ? Ekã shi faŋŋ akɛ, kɛ́ ekɛɛ nɔ ko yɛ kɔɔyɔɔ tsakemɔ he ni baaba wɔ lɛ, obaabo lɛ toi. Nakai nɔŋŋ kɛ́ oná ole akɛ nibii ni Nyɔŋmɔ gba yɛ blema lɛ fɛɛ ba mli lɛ, obaahe nɔ ni egba yɛ owɔsɛɛ he lɛ oye.\nGbogbo ni asaa atswa ekoŋŋ yɛ blema Ninive tsukoi lɛ amli\nMAŊ KPETEŊKPELE KO HIƐKPATAMƆ:\nAkɛ nɔkwɛmɔnɔ lɛ, ebaafee naakpɛɛ waa kɛji mɔ ko nyɛ egba akɛ etsɛŋ ni abaabutu maŋtiase kpeteŋkpele ko ni yɔɔ hewalɛ waa ni ehi shi afii ohai abɔ lɛ, ni eba mli pɛpɛɛpɛ. Nyɔŋmɔ tsɔ enaawielɔi lɛ ateŋ mɔ kome nɔ egba nɔ ko ni tamɔ nakai. Egba akɛ abaakpata Ninive maŋtiase lɛ hiɛ. (Zefania 2:13-15) Mɛni yinɔsaneŋmalɔi eŋma yɛ sane nɛɛ he? Nyɔŋmɔ gbalɛ nɛɛ sɛɛ aaafee afii 15, yɛ afi 600 D.Ŋ.B. afii lɛ amli lɛ, Babilonbii lɛ kɛ Mediabii lɛ yatutua Ninive ni amɛbutu lɛ. Kɛfata he lɛ, Nyɔŋmɔ tsɔ hiɛ ewie akɛ Ninive baatsɔ “amaŋfɔ” ni jɛmɛ ‘baagbĩ keketee tamɔ ŋa nɔ.’ Ani gbalɛ nɛɛ ba mli pɛpɛɛpɛ? Hɛɛ. Eyɛ mli akɛ maŋ lɛ kɛ ehewɔŋ maji lɛ fɛɛ dalɛ baashɛ kilomitai 518 kɛbɔle moŋ, shi mɛi ni batutua maŋ lɛ ebaaa maŋ lɛ yi ni amɛhi mli, taakɛ ekolɛ mɛi baasusu akɛ amɛbaafee lɛ. No najiaŋ lɛ, amɛkpata ehiɛ. Mɛɛ maŋkwramɔŋ saji amlipɛilɔ baanyɛ agba nɔ ko tamɔ nɛkɛ ni eba mli pɛpɛɛpɛ?\nABAASHÃ GBƆMƐI AWUI:\nMɛi enyiɛ baaná ekãa ni amɛtsɔɔ mɔ ko ni baashã gbɔmɛi awui yɛ afɔleshãa latɛ ko nɔ lɛ gbɛ́i, weku mli ni ebaajɛ, kɛ maŋ nɔ ni nakai afɔleshãa latɛ lɛ baahi lɛ gbɛ́i, ní efee nakai afii 300 kɛtsɔ hiɛ? Ekã shi faŋŋ akɛ mɔ ni baanyɛ agba nɔ ko ni efɔɔɔ kaa ni tamɔ nɛkɛ ni eba mli lɛ baahe gbɛ́i waa. Nyɔŋmɔ naawielɔ lɛ tswa adafi akɛ: “Abaafɔ binuu ko yɛ David we lɛ, ni aaatsɛ egbɛi Yosia,” ni ekɛfata he akɛ ‘ebaashã gbɔmɛi awui’ yɛ afɔleshãa latɛ ni yɔɔ Betel maŋ lɛ mli lɛ nɔ. (1 Maŋtsɛmɛi 13:1, 2) Gbalɛ nɛɛ sɛɛ aaafee afii 300 lɛ, awo mɔ ko ni jɛ David weku lɛ mli lɛ maŋtsɛ. Egbɛ́i ji Yosia, ni gbɛ́i nɛɛ jeee gbɛ́i ko ni afɔɔ woo yɛ Biblia beaŋ. Yosia tsu ni “ayaloo wui kɛjɛ gbohii abui lɛ amli, ni ebashã yɛ afɔleshãalatɛ” ni yɔɔ Betel lɛ nɔ, taakɛ agba afɔ̃ shi lɛ pɛpɛɛpɛ. (2 Maŋtsɛmɛi 23:14-16) Te mɔ ko aaafee tɛŋŋ egba gbalɛ ko ni yɔɔ fitsofitso tamɔ nɛkɛ kɛji jeee ŋwɛi ajɛ ajie lɛ kpo atsɔɔ lɛ?\nBiblia lɛ mli gbalɔi lɛ gba Babilon shigbeemɔ lɛ, ni eba mli pɛpɛɛpɛ\nMAŊTSƐYELI KO NAAGBEE:\nKɛ́ mɔ ko nyɛ egba akɛ abaabutu jeŋ hewalɛ kpeteŋkpele ko, ni etsɔɔ mɔ ni baafee nakai lɛ gbɛ́i—afii babaoo dani afɔ mɔ lɛ—kɛ agbɛnɛ hu, gbɛ ni yɔɔ srɔto kwraa ni mɔ lɛ baatsɔ nɔ efee nakai, ni fɛɛ ba mli pɛpɛɛpɛ lɛ, ani ehe efeŋ bo naakpɛɛ? Nyɔŋmɔ wie akɛ nuu ko ni atsɛɔ lɛ Koresh baanyiɛ mɛi ahiɛ ni amɛyaye maŋ ko nɔ kunim. Koresh nɛɛ baahã Yudafoi ni aŋɔ amɛ nom lɛ aye amɛhe, ni ebaafĩ amɛsɛɛ ni amɛma amɛsɔlemɔtsu krɔŋkrɔŋ lɛ ekoŋŋ. Kɛfata he lɛ, Nyɔŋmɔ tsɔɔ akɛ nibii ni Koresh baafee ni ekɛye maŋ lɛ nɔ lɛ eko ji akɛ ebaahã faai agbĩ. Etsɔɔ hu akɛ abaashi maŋ lɛ agboi lɛ afɔ̃, ni enɛ baahã efee mlɛo akɛ aaaye maŋ lɛ nɔ kunim. (Yesaia 44:27–45:2) Ani nibii fɛɛ ni Nyɔŋmɔ wie yɛ gbalɛ nɛɛ mli lɛ ba mli pɛpɛɛpɛ? Yinɔsaneŋmalɔi kpɛlɛɔ nɔ akɛ kunim ni Koresh ye nɛɛ ji nɔ ko ni ba diɛŋtsɛ. Koresh kɛ esraafoi lɛ fee nɔ ko ni sa kadimɔ waa; amɛgba nujɔɔ amɛhã Babilon nui lɛ ateŋ ekome, ni efee tamɔ nɔ ni ehã faai lɛ emii. Agbɛnɛ hu, tabilɔi lɛ tsɔmɔ agboi ni ashi afɔ̃ lɛ amli kɛbote maŋ lɛ mli. No sɛɛ lɛ, Koresh hã Yudafoi lɛ ye amɛhe, ni ewie akɛ amɛbaanyɛ amɛya ni amɛyama amɛsɔlemɔtsu ni yɔɔ Yerusalem lɛ ekoŋŋ. Nɔ ni Koresh fee nɛɛ yɛ naakpɛɛ waa, ejaakɛ jeee Yudafoi lɛ a-Nyɔŋmɔ lɛ ejaa. (Ezra 1:1-3) Mɔ ko nyɛŋagba nɔ ko ni eba mli fitsofitso nɛkɛ, akɛ ja Nyɔŋmɔ pɛ?\nNɔkwɛmɔnii etɛ nɛɛ tsɔɔ bɔ ni Nyɔŋmɔ nyɛɔ egbaa wɔsɛɛ sane ni ebaa mli pɛpɛɛpɛ. Jeee enɛɛmɛi pɛ ji nibii ni egba ni ba mli. Be ni Yoshua, ni ji Yudafoi lɛ ahiɛnyiɛlɔ lɛ, kɛ asafo ko wieɔ lɛ, ewie anɔkwa sane ko ni amɛ fɛɛ amɛle, akɛ: “Nyɛle yɛ nyɛtsui mli fɛɛ kɛ nyɛsusuma mli fɛɛ akɛ nibii kpakpai fɛɛ ni Yehowa, nyɛ-Nyɔŋmɔ lɛ, wie yɛ nyɛhewɔ lɛ, emli ekome folo ekaaa shi, fɛɛ eba mli ehã nyɛ, emli ekome folo ekaaa shi.” (Yoshua 23:1, 2, 14) Yoshua webii lɛ nyɛɛɛ amɛje he ŋwane akɛ nɔ fɛɛ nɔ ni Nyɔŋmɔ woɔ he shi loo egbaa lɛ baa mli. Shi mɛɛ gbɛ nɔ Nyɔŋmɔ tsɔɔ ehãa eshiwoi baa mli? Esoro bɔ ni Nyɔŋmɔ feɔ ehãa eshiwoi baa mli lɛ kwraa yɛ adesai anɔ he. Enɛ ji nɔ ko ni esa akɛ ole, ejaakɛ Nyɔŋmɔ egba akɛ etsɛŋ nibii komɛi ni sa kadimɔ waa baaba, ni bɔ fɛɛ bɔ ni fee lɛ, nibii nɛɛ baasa oshihilɛ he.\nNƆ NI HÃA ESOROƆ NYƆŊMƆ GBALƐI LƐ YƐ ADESAI ANƆ HE\nBei pii lɛ, adesai damɔɔ nibii tamɔ nɔ ni jeŋ shikpalɔi ekpa shi amɛna, kɛ anɔkwa saji kɛ bɔ ni nibii yaa lɛ ehãa lɛ amlipɛimɔ nɔ amɛtsɔɔ nɔ ni baaba wɔsɛɛ. Mɛi komɛi po kɛɔ akɛ amɛdamɔɔ ninai anɔ amɛtsɔɔ nɔ ni baaba wɔsɛɛ. Adesai baanyɛ atsɔɔ akɛ nɔ ko baaba wɔsɛɛ, shi amɛbɛ nyɛmɔ ni amɛkɛaahã nɔ ni amɛgba lɛ aba mli.—Abɛi 27:1.\nNɔ ni tamɔɔɔ nakai lɛ, Nyɔŋmɔ le nibii fɛɛ. Ele adesai asu kɛ amɛbaŋ jogbaŋŋ; no hewɔ lɛ, Nyɔŋmɔ baanyɛ ena bɔ ni aŋkroaŋkroi kɛ maji baafee amɛnii amɛhã, kɛji eesumɔ. Shi Nyɔŋmɔ baanyɛ efee fe nakai po. Ebaanyɛ ekudɔ bɔ ni nibii yaa lɛ ehãa lɛ loo etsake lɛ kwraa bɔ ni afee ni nɔ ni egba lɛ aba mli pɛpɛɛpɛ. Ekɛɛ: “Miwiemɔ ni jɛɔ midaaŋ lɛ . . . ekuŋ esɛɛ kɛbaŋ miŋɔɔ efolo, shi moŋ eeefee nɔ ni sa mihiɛ lɛ.” (Yesaia 55:11) No hewɔ lɛ, wɔbaanyɛ wɔkɛɛ akɛ, bei komɛi lɛ, kɛ́ Nyɔŋmɔ gba nɔ ko lɛ, etamɔ nɔ ni eetswa wɔ nɔ ni ebaafee wɔsɛɛ lɛ he adafi kɛkɛ. Efeɔ nɔ fɛɛ nɔ ni eeenyɛ koni ehã nɔ ni ewie lɛ aba mli.\nAni agba nɔ ko yɛ bo kɛ osuɔlɔi lɛ ahe ni obaanyɛ omu ofɔ̃ nɔ? Kɛ́ oná ole akɛ ahum ko ni naa wa waa miiba lɛ, no dani obaanyɛ ofee nɔ ko koni ekakpata ohiɛ. Nakai nɔŋŋ wɔbaanyɛ wɔfee nɔ ko yɛ nɔ ni Biblia lɛ egba akɛ ebaaba lɛ he. Nyɔŋmɔ etswa adafi akɛ etsɛŋ ni tsakemɔi kpelei baaba jeŋ fɛɛ. (Kwɛmɔ akrabatsa ni ji: “ Nɔ ni Nyɔŋmɔ Etsɔɔ akɛ Ebaaba Wɔsɛɛ.”) Esoro enɛ kwraa yɛ nɔ ni mɛi komɛi ni tsɛɔ amɛhe ogboi lɛ gbaa lɛ he.\nSusumɔ he yɛ nɛkɛ gbɛ nɔ okwɛ: Adesai ashihilɛ fɛɛ tamɔ adesã ko ni aatã. Biblia lɛ mli gbalɛi lɛ baanyɛ ahã wɔna bɔ ni nakai adesã lɛ naa baayakpa ahã. Nyɔŋmɔ ewie akɛ: “Mijɛɔ shishijee lɛ mijajeɔ naagbee nii lɛ, . . . mikɛɔ akɛ: ‘Miyiŋtoo lɛ aaaba mli, ni nibii fɛɛ ni sa mihiɛ lɛ mafee.’” (Yesaia 46:10) Bo kɛ oweku lɛ baanyɛ aná shihilɛ ni yɔɔ miishɛɛ wɔsɛɛ. Hã Yehowa Odasefoi lɛ atsɔɔ bo nibii ni Biblia ewie akɛ etsɛŋ ni ebaaba lɛ. Odasefoi lɛ jeee mɛi ni naa mumɔŋ nii; amɛkɛko akɛ amɛnuɔ gbeei komɛi loo amɛyɛ nyɛmɔi krɛdɛi komɛi ni amɛkɛaatsɔɔ nɔ ni baaba wɔsɛɛ. Amɛji mɛi ni kaseɔ Biblia lɛ ni baanyɛ atsɔɔ bo nibii kpakpai ni Nyɔŋmɔ feɔ bianɛ koni wɔsɛɛ lɛ oná shihilɛ kpakpa.\nKɛ́ wɔpɛi Biblia gbalɛi amli lɛ, wɔkaseɔ nɔ ko ni yɔɔ miishɛɛ waa yɛ bɔ ni Nyɔŋmɔ yɔɔ lɛ he. Nyɔŋmɔ etsɔɔ wɔ nɔ ni ebaafee wɔsɛɛ, ni enɛ hãa wɔnaa akɛ esusuɔ wɔhe ni eyɛ wɔhe miishɛɛ. Be fɛɛ be lɛ, eesusu bɔ ni wɔshihilɛ baaji ahã wɔsɛɛ lɛ he. Yɛ anɔkwale mli lɛ, eesumɔ ni wɔná shihilɛ kpakpa wɔsɛɛ.\nNɔ ni Nyɔŋmɔ Etsɔɔ akɛ Ebaaba Wɔsɛɛ\nMɛi ni kɛɛ amɛle be ni je lɛ baaba naagbee lɛ tsɔɔ akɛ abaakpata Shikpɔŋ lɛ hiɛ, shi Nyɔŋmɔ ewo shi akɛ akpataŋ Shikpɔŋ lɛ hiɛ kɔkɔɔkɔ.—Lala 104:5; Jajelɔ 1:4.\nAdesai hiɛ shikpɔŋ lɛ fitemɔ nɔŋŋ ni Nyɔŋmɔ baaba ni ebakpata amɛhiɛ.—Lala 92:8; Kpojiemɔ 11:18.\nNyɔŋmɔ le akɛ jamɔi babaoo efite egbɛ́i ni amɛkɛ Biblia lɛ hu tsuuu nii. Nyɔŋmɔ baakpata jamɔi ni tamɔ nakai lɛ fɛɛ ahiɛ.—Kpojiemɔ 18:4-9.\nJeee adesai loo adebɔɔ naa oshara ko ji nɔ ni baakpata efɔŋfeelɔi ni booo Nyɔŋmɔ toi lɛ ahiɛ. Nyɔŋmɔ baakpata amɛhiɛ kɛtsɔ eŋwɛi nɔyeli lɛ nɔ. “Mɛi fɔji awɔsɛɛ be lɛ sɛɛ aaafo.”—Lala 37:10, 38; Daniel 2:44.\nNyɔŋmɔ baabaa aŋkroaŋkroi ni boɔ lɛ toi lɛ ayi, ni amɛbaahi shi yɛ shikpɔŋ fɛfɛo ko nɔ. “Saramɔ mɔ ni hi kɛwula shi, ní okwɛ mɔ ni ja lɛ; ejaakɛ nakai gbɔmɔ lɛ, aaahi ahã lɛ wɔsɛɛ.”—Lala 37:11, 37; Kpojiemɔ 21:3, 4.\nNyɔŋmɔ ejɛ mlihilɛ mli etsɔɔ bo nɔ ni esa akɛ ofee koni onyɛ osa ehiɛ kɛ bɔ ni ooofee ‘oje nii ni baaba nɛɛ fɛɛ mli’ yɛ Biblia lɛ mli.—Luka 21:36; Yohane 17:3.\nKɛmaje Mɔ Ko Kɛmaje Mɔ Ko Ani Mɔ ko Baanyɛ Ale Nɔ ni Baaba Wɔsɛɛ?\nSANEYITSO LƐ MLITSƆƆMƆ Ekomɛi Eba Mli, shi Pii Baaa Mli\nSANEYITSO LƐ MLITSƆƆMƆ Ani Mɔ ko Baanyɛ Ale Nɔ ni Baaba Wɔsɛɛ?\nSANE KO NÍ ODASEFONYO KO KƐ MƆ KO GBA Ani Yehowa Odasefoi Heɔ Yesu nɔ Amɛyeɔ?\nKASEMƆ AMƐHEMƆKƐYELI LƐ Ekpee Jaramɔ Shihilɛ ko Naa\nAni Nyɔŋmɔ Susumɔi Yɔɔ Biblia Lɛ Mli?\nNiŋmaa Woji ni afee yɛ henɔi srɔtoi amli ni obaanyɛ oŋɔ eko BUU-MƆƆ Ani Mɔ ko Baanyɛ Ale Wɔsɛɛ?\nKɛmaje Mɔ Ko Kɛmaje Mɔ Ko BUU-MƆƆ Ani Mɔ ko Baanyɛ Ale Wɔsɛɛ?\nAni Mɔ ko Baanyɛ Ale Wɔsɛɛ?\nBUU-MƆƆ Ani Mɔ ko Baanyɛ Ale Wɔsɛɛ?